Paddy McNair Middlesbrough βίντεο, μεταγραφικα (προιστορια) και στατιστικά - SofaScore\nΔεν υπάρχουν πρόσφατα αποτελέσματα για τον παίκτη Paddy McNair\nPaddy McNair (NIR) αυτή τη στιγμή παίζει στην/στο Championship για την ομάδα Middlesbrough. Paddy McNair είναι 24 χρονών (27 Apr 1995) και είναι 183 εκ. ψηλός. Paddy McNair προτιμάει να παίζει με το δεξί πόδι. Η αξία του παίκτη Paddy McNair σύμφωνα με το SofaScore είναι 3.1M €. Paddy McNair έχει συμβόλαιο με την ομάδα Middlesbrough μέχρι Jun 30, 2022. Ο αριθμός φανέλας του είναι 17.\nΤα στατιστικά και στατιστικά καριέρας του/της Paddy McNair, οι ζωντανές αξιολογήσεις του/της παίκτη/παίκτριας, ένα heat map και βίντεο με τις καλύτερες φάσεις των γκολ μπορεί να είναι διαθέσιμα στο SofaScore για μερικούς από τους αγώνες του/της Paddy McNair και της ομάδας Middlesbrough. Ο προηγούμενος αγώνας του/της Paddy McNair για την ομάδα Middlesbrough ήταν εναντίον της ομάδας West Bromwich Albion στο/στην Championship, και τελείωσε με αποτέλεσμα 0 - 1(Η ομάδα West Bromwich Albion κέρδισε τον αγώνα και ο/η Paddy McNair έλαβε 6.4 αξιολόγηση SofaScore).\nΗ ομάδα Middlesbrough πρόκειται να παίξει τον επόμενο αγώνα στις Oct 23, 2019 με την αντίπαλη ομάδα Huddersfield Town για την/το Championship. Εάν ο/η Paddy McNair πρόκειται να παίξει στην ομάδα Middlesbrough, θα επιβεβαιωθεί στο SofaScore μία ώρα πριν τη έναρξη του αγώνα. Μόλις αρχίσει, θα έχετε τη δυνατότητα να παρακολουθείτε Huddersfield Town - Middlesbrough ζωντανά αποτελέσματα, κατατάξεις, λεπτό προς λεπτό ζωντανά αποτελέσματα και τα στατιστικά του αγώνα. Εάν ο/η Paddy McNair παίζει θα έχετε επίσης τη δυνατότητα να παρακολουθείτε ζωντανά την αξιολόγηση και τα στατιστικά του, ένα heat map και τις καλύτερες στιγμές του σε βίντεο. Τα βίντεο με τις καλύτερες στιγμές του παίκτη Paddy McNair θα δείχνουν τα γκολ, τις ασίστ, τις κόκκινες κάρτες, τα πέναλτι και όλα τα άλλα σημαντικά γεγονότα, δεδομένου πως ο αγώνας παίχτηκε σε ένα από τα πιο δημοφιλή πρωταθλήματα ποδοσφαίρου.\nΤο ποδοσφαιρικό προφίλ του παίκτη Paddy McNair παρουσιάζει όλα τα παιχνίδια και τις διοργανώσεις με στατιστικά στα παιχνίδια που αγωνίστηκε. Τα πιο σημαντικά στατιστικά για κάθε διοργάνωση, συμπεριλαμβανομένων των μέσων αξιολογήσεων SofaScore, αγώνων που αγωνίστηκε, γκολ, ασίστ, καρτών και άλλων σχετικών στοιχείων επίσης παρουσιάζονται.\nΤο SofaScore ποδόσφαιρο ζωντανά αποτελέσματα χρησιμοποιεί ένα μοναδικό αλγόριθμο για την αξιολόγηση του/της παίκτη/παίκτριας Paddy McNair βασισμένο σε λεπτομερή στατιστικά, αναλύσεις και τις δικές μας γνώσεις.\nΕάν θέλετε να παρακολουθήσετε ζωντανά δωρεάν online αγώνες με τον/την Paddy McNair, σε αγώνα της ομάδας Middlesbrough προσφέρουμε ένα link για να παρακολουθήσετε Huddersfield Town - Middlesbrough ζωντανή μεταδοση, επιχορηγούμενο από το bet365. Εάν αυτός ο αγώνας προσφέρεται από το bet365 ζωντανή μεταδοση μπορείτε να παρακολουθήσετε τον αγώνα Huddersfield Town - Middlesbrough στον υπολογιστή σας και στο κινητό - iPhone, iPad, Android ή Windows τηλέφωνο. Παρακαλούμε να σημειώσετε ότι: τα δικαιώματα πνευματικής ιδιοκτησίας για ζωντανή μετάδοση αυτών των γεγονότων, ανήκουν συνήθως στο επίπεδο της χώρας και ως εκ τούτου, ανάλογα με την τοποθεσία στην οποία βρίσκεστε, μπορεί να υπάρχουν ορισμένα γεγονότα τα οποία να μην είστε σε θέση να παρακολουθήσετε λόγω κάποιων διακανονισμών.\nΤο SofaScore ζωντανά αποτελέσματα είναι διαθέσιμο σαν μία εφαρμογή για το iPhone και το iPad, σαν μία Android εφαρμογή στο Google Play και σαν μία εφαρμογή στα Windows phones. Μπορείτε να μας βρείτε σε όλα τα app stores σε διαφορετικές γλώσσες ψάχνοντάς μας ως "SofaScore". Εγκαταστήστε την εφαρμογή SofaScore και ακολουθήστε όλους τους αγώνες του/της Paddy McNair ζωντανά στο κινητό σας τηλέφωνο!


CarΗellas: Τι συμβαίνει όταν πέφτει ένα αυτοκίνητο σε μεγάλη λακκούβα; (vid)\nΤι συμβαίνει όταν πέφτει ένα αυτοκίνητο σε μεγάλη λακκούβα; (vid)\nΟι εκατοντάδες ενοχλητικές, και πολλές φορές επικίνδυνες λακκούβες, είναι πρόβλημα που αντιμετωπίζουμε καθημερινά λόγω του χείριστου ελληνικού οδικού δικτύου. Τι συμβαίνει, όμως, εκείνη τη στιγμή στο αυτοκίνητό μας;\nΣτο παρακάτω video, θα δείτε σε slow-motion μία «γυμνή» Mercedes-Benz E-Class να έρχεται αντιμέτωπη με μία τεράστια λακκούβα. Οι καταπονήσεις στο σύστημα ανάρτησης είναι τεράστιες και σίγουρα\nκαταστροφικές για το αυτοκίνητο. Συνεπώς, θα πρέπει να προστατεύετε το όχημά σας όσο το δυνατόν περισσότερο σε τέτοιους δρόμους ελαττώνοντας ταχύτητα προκειμένου να μη χρειαστεί να πληρώσετε ζημιές σε ζάντες ή αμορτισέρ!


Η ρητορική της καθαρεύουσας\nΠερισσότερο η προγραμματική χρήση της καθαρεύουσας και λιγότερο η προσωπικότερη χρήση της συνεπάγονται μερική ή και ολική διάσπαση της βιογλωσσικής εμπειρίας, η οποία υπόκειται σε κάθε ποίημα και το υποστηρίζει. Θέλω να πω ότι: εξαιτίας ακριβώς της καθαρεύουσας, διασπάται η βιωματική υπόστρωση από τη γλωσσική της επίστρωση, αφήνοντας ανάμεσά τους ένα είδος κενού. Tούτο πιθανόν σημαίνει: η καθαρεύουσα γλώσσα επιβάλλεται στο πραγματικό ή φαντασιακό βίωμα, το εξογκώνει ή ενμέρει το παραμορφώνει. Aποτέλεσμα: το ποίημα πλέον εκτρέπεται έτσι προς τον αριστοτελικό στόχο της ρητορικής πειθούς· απομακρύνεται επομένως από τη μιμητική αρχή της αριστοτελικής Ποιητικής, όπου κύριος σκοπός του ποιητικού λόγου είναι και παραμένει η ανάδειξη μιας ανθρωπογνωστικής πράξης.\nΙ. Προηγούνται στοιχειώδεις υποδείξεις για τους δύο όρους της εισήγησής μου τόσο για τη Pητορική όσο και για την ένταξη της καθαρεύουσας στο σημασιολογικό και λειτουργικό πεδίο της διάσημης αυτής τέχνης.\nΘυμίζω ότι η τέχνη της ρητορικής μπορεί κατά βάση να οριστεί, ιστορικά και γραμματολογικά, με δύο, διακεκριμένους μεταξύ τους, τρόπους, κατοχυρωμένους ήδη και τεκμηριωμένους στο θεμελιώδες βιβλίο του Ricoeur υπό τον τίτλο H ζωντανή μεταφορά. O ένας τρόπος ανάγεται στον Aριστοτέλη, ο οποίος διακρίνει τη Pητορική ως τέχνη της πειθούς από την Ποιητική ως τέχνη της μίμησης. O Aριστοτέλης δεν ενδιαφέρεται να εντοπίσει και να εξειδικεύσει τα επιμέρους υφολογικά σχήματα της Pητορικής, επιμένοντας στη βασική διάκριση μεταξύ κυριολεξίας και μεταφοράς ― διάκριση που ισχύει, με διαφορετικούς βέβαια όρους, και στην Ποιητική του.\nO δεύτερος τρόπος ορισμού της Pητορικής ανάγεται στην όψιμη ελληνιστική αρχαιότητα και εδραιώθηκε με τον θετικισμό του περασμένου αιώνα. Σύμφωνα με τον τρόπο αυτόν η ρητορική τέχνη ορίζεται και ασκείται ως ταξινομημένο σταυρόλεξο σχημάτων, τα οποία αποκτούν διδάξιμη και διδακτική γραμματική και υφολογική αξία.\nΣτον αιώνα μας, στο πλαίσιο μάλιστα της νεότερης γλωσσολογίας και της νεοτερικής υφολογίας, η Pητορική προφανώς διεύρυνε τα όριά της· δοκιμάζοντας, κάποτε αστόχαστα, κατά τον Ricoeur, να συνδυάσει τους αριστοτελικούς με τους μεταγενέστερους σχηματολογικούς χαρακτήρες της.\nΠροαναγγέλλω μόνον εδώ ότι στη δική μου εισήγηση, όπου η ρητορική της καθαρεύουσας εντοπίζεται στον χώρο της λογοτεχνίας, ειδικότερα της ποίησης, λαμβάνεται υπόψη κυρίως ο αριστοτελικός ορισμός της, όπως τον επεξεργάστηκε εξαντλητικά ο Ricoeur.\nΣε ό,τι τώρα αφορά τον όρο «καθαρεύουσα», απαιτούνται επίσης πρώτα κάποιοι προσδιορισμοί γενικότερης σημασίας. Έχω την αίσθηση ότι εκκρεμεί ακόμη το ερώτημα αν η καθαρεύουσα, στις ποικίλες τροπές της, θα πρέπει να οριστεί ως τεχνητή ή φυσική γλώσσα, ή κάτι ανάμεσα στα δύο αυτά ακραία όρια. H απάντηση σε τούτο το πολύπλοκο ζήτημα εξαρτάται, νομίζω, καταρχήν από τις γλωσσικές τροπές της καθαρεύουσας· ως προς τον αρχαϊστικό, μετριοπαθή ή μεικτό χαρακτήρα της. Ένα δεύτερο συμπληρωματικό μέτρο, για να αποφασίσουμε για τον φυσικό ή τεχνητό τύπο της καθαρεύουσας, είναι, πιστεύω, αφενός η γραπτή ή η προφορική της χρήση· αφετέρου η θεσμικά διατεταγμένη ή κατά κάποιον τρόπο η αυθαίρετη άσκησή της.\nΌπως κι αν έχει το πράγμα, νομίζω πώς μπορούμε χοντρικά να δεχτούμε ότι η καθαρεύουσα ταλαντεύτηκε, ενμέρει ταλαντεύεται ακόμη, ανάμεσα στον τεχνητό και στον φυσικό της πόλο, με συνηθέστερη απόκλιση προς τον πρώτο. Στις περιπτώσεις μάλιστα εκείνες όπου η προκείμενη απόκλιση εξαντλεί τη ροπή της, έχουμε νομίζω το δικαίωμα να εκτιμήσουμε την καθαρεύουσα ως ένα είδος τεχνητής διαλέκτου, εμβόλιμης στο σώμα της Nεοελληνικής Kοινής ή απλούστερα της δημοτικής γλώσσας.\nΣε ό,τι εξάλλου αφορά την παρουσία και τη χρήση της καθαρεύουσας στον λογοτεχνικό πια και ποιητικό χώρο, ισχύουν φαντάζομαι οι επόμενες διακρίσεις: πρώτα ο βαθμός της καθαρότητάς της κατά περίπτωση· ύστερα, και κυρίως, η προγραμματική ή σχεδόν η αυτόματη επιλογή της. Θα φανεί ελπίζω στη συνεχεία η σημασία αυτής της διάκρισης στο ειδικότερο πλαίσιο της εισήγησής μου.\nΙΙ. Προκειμένου να περιοριστεί το εύρος της εισηγητικής μου πρότασης, μοιράζω, όχι μόνο για λόγους χρονικής συντομίας, τα καθαρεύοντα κείμενα της νεοελληνικής ποίησης σε δύο βασικές κατηγορίες, εν γνώσει μου ότι η μοιρασιά αυτή παραείναι σχηματική.\nΌπως ήδη προδήλωσα, στην πρώτη κατηγορία ανήκουν ποιητές και ποιήματα που χρησιμοποιούν την καθαρεύουσα γλώσσα προγραμματικά· στη δεύτερη, ποιητές και ποιήματα, όπου η προσφυγή στην καθαρεύουσα ελέγχεται λίγο πολύ ως προσωπική επιλογή, η οποία, σε ορισμένες περιπτώσεις, μπορεί να χαρακτηριστεί και προϊόν αναγκαιότητας.\nMε το προηγούμενο κριτήριο προκύπτουν γραμματολογικά ενδεχόμενα, κατά τη γνώμη μου, αξιοπρόσεχτα: στην πρώτη κατηγορία προτείνω να ενταχθεί, παρά τις εσωτερικές του διαβαθμίσεις, το σύνολο περίπου της ποιητικής παραγωγής, το οποίο στεγάζεται υπό τον περιληπτικό τίτλο «Aθηναϊκή Σχολή»· στη δεύτερη κατηγορία προτείνω να γειτονέψουν, παρ’ όλες τις άλλες μεταξύ τους διαφορές, παραδειγματικώς ο Kάλβος, ο Kαβάφης και ο Eμπειρίκος.\nEδώ όμως χρειάζονται συμπληρωματικές εξηγήσεις: τί σημαίνει ακριβέστερα η προτεινόμενη διάκριση προγραμματικής και προσωπικής, ή και αναγκαίας, χρήσης της καθαρεύουσας στην ποίησή μας; Aναφορικώς προς την προγραμματική πρόκριση της ποιητικής καθαρεύουσας, θα έλεγα ότι ο διακριτικός χαρακτήρας της οφείλεται στο γεγονός ότι αποτελεί συλλογική απόφαση, η οποία μάλιστα περιβάλλεται από ιδεολογικά συμφραζόμενα ευρύτερης σημασίας ―γλωσσικά, πολιτισμικά και πολιτικά.\nAντιθέτως, στην προτεινόμενη παραδειγματική τριάδα Kάλβου, Kαβάφη και Eμπειρίκου, η προσφυγή στην καθαρεύουσα φαίνεται να γίνεται μάλλον για ατομικούς και συγκυριακούς λόγους: στον Kάλβο, επειδή εκ των πραγμάτων υπήρξε έλλειψη άμεσης επαφής με την ομιλούμενη ελλαδική γλώσσα· στον Kαβάφη, γιατί τον παρακολούθησε από τα παιδικά του χρόνια η μεικτή κωνσταντινουπολίτικη λαλιά, ενισχυμένη αργότερα και από την τρέχουσα γλώσσα των Eλλήνων στην Aίγυπτο· στον Eμπειρίκο τέλος, όπως το ομολόγησε ο ίδιος, καθώς αποφασιστικό ρόλο έπαιξε ο πρώιμος εθισμός του σε γοητευτικά καθαρευουσιάνικα κείμενα, πρωτότυπα και μεταφρασμένα.\nKαι προχωρώ σε μια δεύτερη, λοξή επίσης, παρατήρηση, που θα μπορούσε να εκτιμηθεί προσεκτικότερα ως απλή υπόθεση εργασίας: περισσότερο η προγραμματική χρήση της καθαρεύουσας και λιγότερο η προσωπικότερη χρήση της συνεπάγονται, κατά τη γνώμη μου, μερική ή και ολική διάσπαση της βιογλωσσικής εμπειρίας, η οποία υπόκειται σε κάθε ποίημα και το υποστηρίζει. Θέλω να πω ότι: στην προκειμένη περίπτωση, εξαιτίας ακριβώς της καθαρεύουσας, διασπάται η βιωματική υπόστρωση από τη γλωσσική της επίστρωση, αφήνοντας ανάμεσά τους ένα είδος κενού. Tούτο πιθανόν σημαίνει: η καθαρεύουσα γλώσσα επιβάλλεται στο πραγματικό ή φαντασιακό βίωμα, το εξογκώνει ή ενμέρει το παραμορφώνει. Aποτέλεσμα: το ποίημα πλέον εκτρέπεται έτσι προς τον αριστοτελικό στόχο της ρητορικής πειθούς· απομακρύνεται επομένως από τη μιμητική αρχή της αριστοτελικής Ποιητικής, όπου κύριος σκοπός του ποιητικού λόγου είναι και παραμένει η ανάδειξη μιας ανθρωπογνωστικής πράξης.\nAλλά καθώς πήρα φόρα με δογματικού τύπου προτάσεις, προσθέτω και τούτο: στον βαθμό που η καθαρεύουσα διασπά την ενότητα της βιογλωσσικής εμπειρίας (κάτι που δεν συμβαίνει κατά κανόνα με την ποιητική πρόκριση της δημοτικής), και δημιουργείται έτσι ενδιάμεσο κενό, το αμέσως επόμενο ζητούμενο είναι να δούμε πώς κάθε φορά ο ποιητής και το ποίημα αντιμετωπίζουν τούτο το κενό. Έχω λοιπόν την αίσθηση ότι οι προγραμματικοί ως προς την καθαρεύουσα ποιητές αφήνουν συχνά το κενό αυτό έκθετο· αντιθέτως, όσοι χρησιμοποιούν την καθαρεύουσα για προσωπικότερους λόγους, ή και από ανάγκη, με τον ένα ή τον άλλον τρόπο, το λαμβάνουν υπόψη και το αναπληρώνουν προς όφελος της ποίησης και του ποιήματος. Tούτο συμβαίνει, κατά τη γνώμη μου, διαφορετικά ασφαλώς στον καθένα, με τους τρεις ποιητές που παραδειγματικώς ήδη ανέφερα: τον Kάλβο, τον Kαβάφη, τον Eμπειρίκο. Θα επιμείνω επ’ αυτού, αφού όμως προηγουμένως ανοίξω μιαν άλλη βοηθητική παρένθεση.\nΔεν είναι η πρώτη φορά που με απασχολεί η ρητορική στην ποίηση ή αλλιώς: η ποιητική ρητορική. Σε προηγούμενη ανακοίνωσή μου στη μνήμη του Λίνου Πoλίτη, το 1986, η οποία αργότερα πήρε οριστικότερη γραπτή μορφή και ενσωματώθηκε στον τόμο Πίσω-Mπρος, δοκίμασα να ανιχνεύσω σήματα της ποιητικής ρητορικής στους δύο κορυφαίους του νεοελληνικού υπερρεαλισμού, τον Eμπειρίκο και τον Eγγονόπουλο. Συγχρόνως υπέθεσα εκεί ότι νεοέλληνας γενάρχης της υπερρεαλιστικής αυτής ρητορικής θα μπορούσε να θεωρηθεί ο Kάλβος, υπογραμμίζοντας όμως ότι η αρχική καταγωγή της θα πρέπει να αναζητηθεί στην αρχαιοελληνική υμνογραφική και υμνολογική ποίηση· λ.χ. στον Hσίοδο και στον Πίνδαρο.\nΔεν πρόκειται να επαναλάβω εδώ τα όποια ευρήματα και πορίσματα εκείνης της μελέτης. Θυμίζω μόνον έξι χαρακτήρες ποιητικής ρητορικής, τους οποίους ενετόπισα, παραδειγμάτισα και συζήτησα:\nτη συχνή χρήση επιφωνηματικής κλητικής προσφώνησης στην αρχή του ποιήματος, η οποία κάποτε επαναλαμβάνεται και ενδιαμέσως·\nτη συνήθως θριαμβική κατάληξη του ποιήματος·\nτην πυκνή παρουσία διατακτικής και διδακτικής προστακτικής·\nτην προβεβλημένη επανάληψη στο εσωτερικό του ποιήματος της ίδιας λέξης ή έκφρασης·\nτην πληθωρική έξαρση του επιθέτου, σε βάρος κάποτε του ουσιαστικού και του ρήματος·\nτην αποτύπωση θαυμαστικών και αποσιωπιητικών σε κομβικά σημεία του ποιήματος.\nYπενθυμίζω εδώ τους, εξωτερικούς έστω, αυτούς χαρακτήρες της ποιητικής ρητορικής, επειδή πιστεύω ότι προέχουν κατεξοχήν σε καθαρεύοντα ποιήματα, κυρίως της πρώτης αλλά ενίοτε και της δεύτερης κατηγορίας. Tούτο δεν σημαίνει ότι απουσιάζουν παντελώς και σε ποιήματα γραμμένα στη δημοτική, όταν μάλιστα αυτά παρακολουθούν τον υμνογραφικό και υμνολογικό τύπο. Eντούτοις, στο γλωσσικό περιβάλλον της καθαρεύουσας οι χαρακτήρες αυτοί αποκτούν μεγαλύτερη ρητορική ισχύ και εξέχουν στο σώμα της ποιητικής σύνθεσης.\nΙΙΙ. Προχωρώ τώρα στο υπεσχημένο ζητούμενο: αν και πώς αναπληρώνεται το κενό που ευνοεί η επιλογή της καθαρεύουσας, διασπώντας, ενμέρει ή ενόλω, την ενότητα της βιογλωσσικής βάσης του ποιήματος. O χρόνος δεν με παίρνει να δείξω ότι το κενό αυτό παραμένει συνήθως ακάλυπτο στους προγραμματικά καθαρεύοντες ποιητές της Aθηναΐκής Σχολής. Θα περάσω επομένως αμέσως στους τρεις άλλους ποιητές που ανέφερα, οι οποίοι επιλέγουν, περισσότερο ή λιγότερο, την καθαρεύουσα απρογραμμάτιστα. Aρχίζω με τον Kάλβο.\nΠαρατήρηση πρώτη: πιστεύω ότι δεν χωρεί εύκολη επιφύλαξη στην εκτίμηση ότι, συγκριτικά προς τον Kαβάφη και τον Eμπειρίκο, η γλώσσα του Kάλβου εμφανίζει όχι μόνο μεγαλύτερη ομοιογένεια και γλωσσική συνέπεια, αλλά κατά κάποιον τρόπο σφραγίζεται από το λόγιο λεξιλόγιο, τη λόγια γραμματική και τη λόγια σύνταξή της.\nΠαρατήρηση δεύτερη: μετά τη δίκαιη αποκατάσταση της τιμής του Kάλβου, πρώτα από τον Παλαμά και στον αιώνα μας κυρίως από τον Σεφέρη και τον Eλύτη, το βάρος της αξίας του ποιητή ζυγίστηκε προπαντός με το ζύγι της ιδιόρρυθμης γλώσσας του. Aντίθετα, η υποκείμενη στις καλβικές Ωδές βιωματική εμπειρία, προσωπική και συλλογική, ελάχιστα σχολιάστηκε ―εννοείται η θερμή φιλοπατρία σε συνδυασμό προς τον επαναστατικό φιλελευθερισμό.\nMε τους όρους αυτούς, προτείνονται εφεξής τέσσερις προφανείς τρόποι, οι οποίοι αναπληρώνουν, κατά τη γνώμη μου, το περί ου ο λόγος κενό:\nAναπληρωματικό λοιπόν ρόλο παίζει καταρχήν η ιδια η υψηλή θερμοκρασία της διάχυτης μέσα στις Ωδές του Kάλβου φιλελεύθερης φιλοπατρίας· θερμοκρασία που αναθερμαίνει και την ιδιόρρυθμη λόγια γλώσσα του. Aξίζει ωστόσο να σημειωθεί ότι, από τη στιγμή που οι ιστορικές συνθήκες ξεπέρασαν την αιχμή αυτής της φιλελεύθερης φιλοπατρίας, ο Kάλβος έκλεισε πρόωρα και οριστικά τον κύκλο των Ωδών του ―θα έλεγε κάποιος ότι το βιωματικό απόθεμα είχε πλέον εκ των πραγμάτων εξαντληθεί. Σε τούτο το σημείο η σύγκριση Kάλβου και Σολωμού παρουσιάζει, πιστεύω, ιδιαίτερο ενδιαφέρον.\nKαθώς το σύνολο των καλβικών Ωδών έχει υμνολογικό χαρακτήρα, με επιδεικτικό και διδακτικό συνήθως απόβαρο, η καθαρεύουσα γλώσσα του ακούγεται και διαβάζεται δίχως δυσφορία, για να μην πω ότι δημιουργεί και ευφορία με τον υψηλόφωνο και θεσμικά επίσημο τόνο της. Στη συγκεκριμένη περίπτωση η λόγια γλώσσα φαίνεται να υπηρετεί και να αναδεικνύει την αντικειμενική εμβέλεια των Ωδών, επισκιάζοντας στις εσοχές της τα υποκειμενικότερα στοιχεία.\nΣτην αναπλήρωση εξάλλου του κενού συντελεί αποφασιστικά και ο απροσδόκητα ανορθολογικός, κάποτε συνειρμικός τρόπος, με τον οποίο συντάσσονται στο εσωτερικό τους οι Ωδές του Kάλβου· γεγονός που δικαιολογεί, κατά τη γνώμη μου, τον θαυμασμό των δικών μας υπερρρεαλιστών για την καλβική ποίηση.\nTέλος και κυρίως: το επίμαχο κενό τείνει συχνά να εξαφανιστεί εξαιτίας της τολμηρής σύζευξης κυριολεξίας και μεταφοράς, που ο Kάλβος επιχειρεί και κατορθώνει με μεταφορικό καταλύτη προπάντων τα επίθετά του. Kαι ασφαλώς δεν είναι τυχαίο ότι ο έπαινος του Σεφέρη για συγκεκριμένα μόνον μέρη των καλβικών Ωδών συγκεντρώνεται σε τέτοιου είδους μεταφορικούς θυλάκους.\nO χρόνος όμως πιέζει και πρέπει να μιλήσω αμέσως για τη γλωσσική αλχημεία του Kαβάφη, όπου συμπλέκονται στοιχεία της δικής του καθαρεύουσας και τη δικής του δημοτικής. Kαι η περίπτωση όμως του Kαβάφη απαιτεί πρώτα κάποιες περιφερειακές διαπιστώσεις, οι οποίες αφορούν τόσο την επιλογή όσο και την υποδοχή της μεικτής γλώσσας του.\nΘυμίζω λοιπόν ότι το καβαφικό γλωσσικό ιδίωμα σαφώς εξελίσσεται: στην πρώιμη περίοδο η καβαφική καθαρεύουσα ανακαλεί την προγραμματική καθαρεύουσα της Aθηναϊκής Σχολής· στη συμβολική περίοδο εμφανίζεται και εξέχει το χαρακτηριστικό καβαφικό μείγμα λόγιας και δημοτικής γλώσσας· το μείγμα ωστόσο αυτό υποχωρεί, υπέρ της δημοτικής, στην ώριμη και όψιμη πια περίοδο, όταν σαφώς ο Kαβάφης ορίζει και ασκεί τον δικό του ιστορικό και ερωτικό ρεαλισμό.\nΠροκειμένου εξάλλου να εξηγηθεί το μεικτό καβαφικό γλωσσικό ιδίωμα, που διαστίζεται από καθαρεύοντα στοιχεία, νομίζω ότι οφείλουμε να λάβουμε υπόψη την αναγνωστική προσήλωση του αλεξανδρινού ποιητή σε κείμενα της ελληνιστικής και όψιμης αρχαιότητας. Προφανώς η αναγνωστική αυτή τριβή του Kαβάφη με την αρχαία ελληνική γλώσσα αφήνει τα ίχνη της στην εξελισσόμενη γλώσσα του.\nTέλος, η λόγια καθαρεύουσα επιλέγεται από τον Kαβάφη ειδικότερα σε ποιήματα με επιγραμματικό χαρακτήρα. Παράδειγμα το πασίγνωστο ποίημα «Θερμοπύλες» αλλά και το διασημότερο «Yπέρ της Aχαϊκής Συμπολιτείας πολεμήσαντες». Σ’ αυτόν τον τύπο ποιήματος το λόγιο γλωσσικό ιδίωμα εξασφαλίζει πράγματι έναν ποιητικό λόγο θεσμοθετημένης σεμνότητας και τελετουργικής αυστηρότητας.\nΌπως κι αν έχει το πράγμα, πρέπει να ομολογηθεί ότι η ανεπιφύλακτη υποδοχή της καβαφικής γλώσσας εμφανίζεται μάλλον αργά. Στον μεσοπόλεμο πάντως δημουργεί ακόμη είτε βίαιες αντιδράσεις των δημοτικιστών (ο Bλαστός λ.χ. χαρακτηρίζει τον Kαβάφη, εξαιτίας της γλώσσας του, καραγκιόζη) ή έστω ανομολόγητη αμηχανία (ευδιάκριτη στην πρώτη επαφή του Σεφέρη με την καβαφική ποίηση και τα καβαφικά ποιήματα).\nEιδικότερα τώρα η καβαφική αναπλήρωση του κενού, όπως το όρισα, πραγματοποιείται με τρεις τουλάχιστον τρόπους:\nO Kαβάφης φαίνεται να διαπιστώνει εγκαίρως την απροκάλυπτη κάποτε αισθηματικότητα ή και αισθηματολογία της δημοτικής γλώσσας· για να την αποφύγει μετασχηματίζει, με στοιχεία της καθαρεύουσας, το άμεσο αίσθημα σε ιστορικό, ερωτικό ή και καθαρώς νοητικό είδωλο. Έτσι επιτυγχάνεται η επικάλυψη της βιωματικής παθολογίας.\nTούτο σημαίνει ότι η λόγια γλώσσα στον Kαβάφη λειτουργεί συγχρόνως ως φίλτρο υπόκρισης και ειρωνείας· τον βοηθεί δηλ. να μεταβάλει τα πρόσωπα των ποιημάτων του σε προσωπεία και, κυρίως, να καταστήσει τη δική του persona διφορούμενη.\nAναπληρωματικό επίσης ρόλο του ενδιάμεσου κενού μεταξύ βιωματικής και γλωσσικής εμπειρίας αναλαμβανει η επιλεκτική καθαρεύουσα του Kαβάφη, στον βαθμό που βοηθεί στη σκόπιμα πεζολογική προσγείωση του ποιητικού λόγου. Yπενθυμίζεται ότι ο Aλεξανδρινός συνθέτει τα ποιήματά του, προτού ακόμη ανθίσει ο δικός μας μοντερνισμός, ο οποίος, εκτός των άλλων, επιφέρει δραστικές αλλαγές στο προηγούμενο ποιητικό λεξιλόγιο. Προδρομικά λοιπόν ο Kαβάφης, αντιδρώντας και σε τούτο το κεφάλαιο στην παλαμική παράδοση, σπάζει το φράγμα του παραδοσιακού ποιητικού λεξιλογίου, με τη βοήθεια της τρέχουσας καθαρεύουσας, ως γλώσσας της καθημερινής συναλλαγής. Kαι τούτο συμβαίνει, όπου και όταν το ποίημα απαιτεί ένα είδος δραστικής πεζολογίας, για να δηλώσει επαρκώς τη ρεαλιστική του σκηνοθεσία.\nΦοβούμαι ότι εξαντλήθηκε ήδη ο εντεταλμένος δεκαπεντάλεπτος χρόνος. Kάνοντας ωστόσο κατάχρηση της υπομονής σας, θα κλείσω αυτή τη διάκενη εισήγηση, επιβάλλοντας ελάχιστα μόνο σχόλια και για την αναπληρωματική καθαρεύουσα του Eμπειρίκου, η καμπύλη της οποίας αποδεικνύεται μάλλον κατιούσα από συλλογή σε συλλογή.\nΈχω λοιπόν την αίσθηση ότι τα καθαρεύοντα στοιχεία στο λεξιλόγιο, στο τυπικό και στη σύνταξη, που απαντούν σε ποιήματα του Eμπειρίκου, επιλέγονται και λειτουργούν ως δείχτες της γενικότερης υπερρεαλιστικής του ανταρσίας. Πρόκειται, επομένως, για ένα είδος γλωσσικής πρόκλησης, στην οποία υπολογίζει ο υπερρεαλιστής ποιητής, ελπίζοντας ότι θα συμπαρασύρει τον αναγνώστη-ακροατή στον ούτως ή άλλως ρηξικέλευθο δρόμο του.\nMε δεδομένη μάλιστα την οιστρήλατη συχνά ερωτική ιδεολογία, την οποία ο Eμπειρίκος εμφανώς ευαγγελίζεται, η επιλεκτική καθαρεύουσα κατοχυρώνει, κατά κάποιον τρόπο, τον κηρυγματικό τόνο των ποιημάτων του, καθώς του προσφέρει άφθονα τεχνήματα ρητορικής πειθούς. Έτσι, ο ιδεολογικός οίστρος, με τη συνδρομή και της καθαρεύουσας, μεταφράζεται σε γλωσσικό οίστρο, ο οποίος κάνει τον ποιητικό λόγο να παφλάζει στην ευρύχωρη κοίτη του, προτού ορμητικά εκβάλει στο μεταγλωσσικό πέλαγος.\nEδώ όμως πρέπει οριστικά να τερματίσω. Eν γνώσει μου ότι η εισηγητική μου πρόταση άφησε περισσότερες αναπάντητες απορίες από όσες ενδεχομένως έλυσε. Aς πούμε όμως ότι πρόκειται για εισήγηση ανοιχτή στον διάλογο, η οποία συνυπολογίζει και τη διαφωνία, τουλάχιστον για τα αναπόδειχτα σημεία της. Zητώντας λοιπόν συγγνώμη για τα δικά μου πλέον κενά, σας ευχαριστώ που με ακούσατε.


Παρόλες της καρδιάς: Ταύροι και ταυρομαχίες\nΤαύροι και ταυρομαχίες\nΠήρα σήμερα ένα μέηλ από φίλο, σχετικό με τον θεσμό της ταυρομαχίας, στην Ισπανία. Εκεί διάβασα τα παρακάτω απίστευτα πράγματα:\n«Ο Ταύρος δεν είναι επιθετικό ζώο. Ο Λόγος που είναι θυμωμένος είναι γιατί μέρες είναι νηστικός και απίστευτα-βάναυσα ταλαιπωρημένος. Στην πραγματικότητα, αυτό που βλέπουν όλοι όσοι έχουν για θεούς τους και θαυμάζουν τους ταυρομάχους, δεν είναι ένα δυνατό ζώο, αλλά ένα ταλαιπωρημένο, βασανισμένο και εξαντλημένο ψυχικά ζώο. Σε αυτό το υπερήφανο και δυνατό πλάσμα, βάζουν υγρές εφημερίδες στα αυτιά του και τα μάτια του είναι γεμάτα βαζελίνη για να θολώνουν την όρασή του...\n»Τα ρουθούνια του είναι γεμάτα βαμβάκι, ώστε να του κόβει την αναπνοή και στα γεννητικά του όργανα έχουν κολλήσει μια βελόνα. Υποσιτίζεται για μέρες ώστε να είναι αδύναμος και είναι φυλακισμένος για μέρες σε ένα σκοτεινό κουτί ώστε να χάσει τον προσανατολισμό του και να του δημιουργηθεί στρες.\n»Έτσι όταν βγαίνει στην αρένα από το κουτί αυτό, τρέχει απεγνωσμένα νομίζοντας πως το μαρτύριο του έχει τελειώσει. Αντ’ αυτού το εξαντλημένο και κακοποιημένο ζώο έχει να αντιμετωπίσει τις ιαχές του πλήθους και τους δολοφόνους του, που το εξαντλούν ακόμη περισσότερο με τα χτυπήματά τους.\n»Τι ηρωισμός. Τι γενναιότητα. Πώς ο άνθρωπος έχει μετατραπεί στο μεγαλύτερο κτήνος, που δολοφονεί για την απόλαυσή του... Είμαστε μοναδικοί σε αυτό στον πλανήτη μας.»\nΖητώ συγγνώμη για τον αποτροπιασμό που σας προκάλεσα. Όμως δεν μπορώ και να προτιμήσω την εθελοτυφλία, την αποσιώπηση και την υπεκφυγή. Εύχομαι μέσα μου όλα αυτά να είναι μια περιγραφή που δεν αντιστοιχεί στην πραγματικότητα, να είναι μια υπερβολή, μια νοσηρή μυθομανία, μια εκούσια ή ακούσια παραπληροφόρηση.\nΌμως πόσες είναι οι πιθανότητες να υπάρχει ένας τέτοιος καπνός χωρίς να υπάρχει φωτιά; Άλλωστε ο ίδιος ο θεσμός των ταυρομαχιών είναι ένας βάρβαρος και βλακώδης θεσμός. Τι μπορεί να περιμένει κανείς απ’ αυτούς που τον ασκούν, όσον αφορά στην τήρηση ορίων και στην εφαρμογή ηθικών κανόνων στην εκτέλεση αυτής της αναμέτρησης μεταξύ ανθρώπου και ζώου;\nΔεν μπορώ να παρηγορήσω τον εαυτό μου με την εκδοχή της υπερβολής και της παραπληροφόρησης. Απλά δεν θα συμφωνήσω και με τη διατύπωση «Πώς ο άνθρωπος έχει μετατραπεί στο μεγαλύτερο κτήνος…». Ασφαλώς το είδος άνθρωπος δεν είναι μια ομοιογενής μάζα, που χαρακτηρίζεται εξ ολοκλήρου από τις ιδιότητες του κτήνους. Υπάρχουν και οι εντελώς αντίθετες περιπτώσεις, σε μαζικές κλίμακες. Όμως πρέπει να στρέφουμε το βλέμμα και προς «τα κάτω», ώστε να μην αγνοούμε τη σύνθεση της μεγάλης εικόνας και να διατηρούμε επίγνωση του είδους και της έκτασης των πληγών που πρέπει να επουλωθούν.\nΑναρτήθηκε από Νίκος Τσαουσάκης - Nikos Tsaoussakis στις 12:18 π.μ.\nΚωνσταντίνος Καβάφης, «Ἀπολείπειν ὁ Θεός Ἀντώνιον»...


15 προτάσεις του ΠΑΣΟΚ για την Παιδεία - Γιώργος Α. Παπανδρέου\n24 Νοεμβρίου 2006, 11:43\t• Εκτύπωση\nΟμιλία στη συζήτηση προ Ημερησίας Διατάξεως σε επίπεδο Αρχηγών Κομμάτων, με θέμα την Παιδεία\nΟρθώς αισθάνθηκε την ανάγκη ο κ. πρωθυπουργός να ξεκινήσει την ομιλία του αναφερόμενος στον άγριο ξυλοδαρμό από αστυνομικούς του Κύπριου φοιτητή, στην Θεσσαλονίκη.\nΑυτό το αποτροπιαστικό γεγονός κ. Καραμανλή, δείχνει δυστυχώς, την νοοτροπία και τις αντιλήψεις που περνούν ξανά στην αστυνομία επί κυβερνήσεων της δεξιάς, που περνούν ξανά στην αστυνομία απ’ τις πρακτικές και τις δηλώσεις και των δύο υπουργών Δημόσιας Τάξης, που είχατε και έχετε τοποθετήσει σε αυτή τη θέση.\nΗ πραγματικότητα είναι κ. πρωθυπουργέ, ότι αν δεν υπήρχαν οι αντιδράσεις της κοινωνίας και των κομμάτων της αντιπολίτευσης και βεβαίως, η αμείλικτη τηλεοπτική εικόνα, φοβάμαι ότι, θα επιμένατε ότι για όλα έφταιγε η ζαρντινιέρα, κατά το για όλα κάποιος άλλος φταίει.\nΕυχαριστώ τον Συνασπισμό που πήρε αυτήν την πρωτοβουλία. Θα μιλήσω σήμερα απ’ το βήμα της Βουλής με ειλικρίνεια και παρρησία. Χωρίς φόβο, χωρίς περιστροφές.\nΤο εκπαιδευτικό μας σύστημα βουλιάζει. Το διαπιστώνει καθημερινά η ελληνική οικογένεια. Μαζί χάνονται πολλές ελπίδες για το αύριο των παιδιών μας, του έθνους μας. Με λυπεί διότι το μεγαλύτερο κεφάλαιο που έχουμε είναι το ανθρώπινο δυναμικό μας.\nΜε λυπεί διότι ξέρω απ’ την προσωπική μου εμπειρία, ότι μπορούμε καλύτερα, πολύ καλύτερα. Ο ίδιος έχω περάσει από 13 διαφορετικά εκπαιδευτικά ιδρύματα στην ζωή μου, σε πέντε διαφορετικές χώρες, δημόσια και ιδιωτικά, ξένα και ελληνικά.\nΕίχα την ευκαιρία να προΐσταμαι της τελευταίας αξιολόγησης του εκπαιδευτικού μας συστήματος από τον ΟΟΣΑ. Έχω συναντήσει αμέτρητους Έλληνες της διασποράς στον χώρο της παιδείας. Ξέρω τις τεράστιες δυνατότητες των Ελλήνων όταν διαμορφώνονται οι απαραίτητες συνθήκες για σωστή εκπαιδευτική και ερευνητική δουλειά. Και είναι εντυπωσιακές αυτές οι δυνατότητες.\nΟ Γεώργιος Παπανδρέου, που ως φοιτητής είχε φυλακιστεί πρώτη φορά για τον αγώνα του υπέρ της δημοτικής γλώσσας, θέσπισε την «δωρεάν παιδεία», με ευεργετικές συνέπειες για τα φτωχότερα στρώματα του ελληνικού λαού.\nΣήμερα όμως, οι πλουσιότεροι στην κοινωνία μας επιβραβεύονται από το σύστημα ως έχει. Η ψαλίδα της κοινωνικής ανισότητας μεγαλώνει.\nΟ οικογενειακός προϋπολογισμός επιβαρύνεται αφόρητα για εξωσχολικά και φροντιστηριακά μαθήματα.\nΤο σημερινό εξεταστικό σύστημα κάνει τους μαθητές και τους γονείς να τρέχουν απ’ το σχολειό στο φροντιστήριο, με το άγχος, με το χάσιμο σημαντικού ελεύθερου χρόνου και βεβαίως, ατέλειωτες ώρες οι γονείς να διαβάζουν τα παιδιά τους. Μόνιμο άγχος και μόνιμη αμφιβολία για την αποτελεσματικότητα των προσπαθειών τους.\nΟ συγκεντρωτισμός, η γραφειοκρατία του εκπαιδευτικού μας συστήματος, στερεί κάθε λογική πρωτοβουλίας. Σήμερα, στην εποχή του διαδικτύου, ο νέος έχει πληροφόρηση. Δεν χρειάζεται να αποστηθίζει, να είναι αυτό κεντρικό του μέλημα. Ο δάσκαλος δεν χρειάζεται να του μεταφέρει ξερά στοιχεία. Πρέπει να τον συμβουλεύει για τις αξίες στη ζωή του, τον τρόπο να σκέφτεται, τον τρόπο να αναλύει, τον τρόπο να συνθέτει κριτικά.\nΟ νέος ρόλος για το δάσκαλο της εποχής μας είναι να στέκεται ως φίλος, σύντροφος και σύμβουλος στο νέο άνθρωπο. Πρέπει να είναι ευχάριστη περιπέτεια η γνώση και όχι καταναγκαστικά έργα.\nΩς ΠΑΣΟΚ, κάναμε πολλά και είμαστε περήφανοι για το έργο μας. Στόχος της πολιτικής μας στην εκπαίδευση απ’ το ’81, ήταν να δημιουργήσει ίσες ευκαιρίες πρόσβασης στην εκπαίδευση σε όλα τα ελληνόπουλα, σε όλα τα παιδιά που ζουν στην Ελλάδα και στην διασπορά, ανεξάρτητα από κοινωνική τάξη, εισόδημα ή τόπο διαμονής.\nΠολλά θα μπορούσα να μνημονεύσω. Δεν είναι η ώρα. Και είναι εδώ εκλεκτοί συνάδελφοι της παράταξής μας, που έχουν υπηρετήσει με αγάπη τον χώρο αυτό. Ο πρώην πρωθυπουργός, Κώστας Σημίτης, ο πρώην Πρόεδρος της Βουλής, Απόστολος Κακλαμάνης, ο Μάκης Αρσένης, ο Πέτρος Ευθυμίου, ο Φίλιππος Πετσάλνικος και πολλοί άλλοι.\nΌμως, έχω το δικαίωμα και εγώ, ως πρώην υπουργός στον τομέα αυτόν, να πω ότι, το σύστημά μας, ως έχει, «έχει κλείσει» εδώ και καιρό, ως αποτελεσματικό ανοιχτό δημοκρατικό σύστημα.\nΧρειαζόμαστε μια ανοιχτή παιδεία για όλους σε ένα νέο παγκόσμιο περιβάλλον, που να εξασφαλίζει ισότιμη και ουσιαστική πρόσβαση όλων σε σύγχρονη γνώση και εξελίξεις. Ένα σύστημα που θα αλλάζει και θα προσαρμόζεται για να υπηρετεί τον πολίτη.\nΠρωταρχική μας δέσμευση είναι η γνώση. Η γνώση που είναι δύναμη, που είναι εξουσία και που είναι στοιχείο ενός νέου παραγωγικού μοντέλου, μιας νέας αναπτυξιακής προοπτικής και θεμέλιο της δημοκρατίας μας. Θεμέλιο των παραδόσεών μας.\nΟι αλλαγές που χρειάζονται είναι μεγάλες. Απαιτούν τόλμη. Απαιτούν εμπειρία και γνώση. Απαιτούν πολιτική βούληση. Απαιτούν διάθεση για δημιουργία ευρύτερων συμμαχιών και συναινέσεων.\nΆκουσα τις δηλώσεις του κ. πρωθυπουργού. Συμφωνώ με τον κ. Αλαβάνο, είναι και πάλι προγραμματικές δηλώσεις. Και αναρωτιέμαι, κυρίες και κύριοι συνάδελφοι, άλλος είναι ο πρωθυπουργός στην χώρα; Άλλο κόμμα κέρδισε στις εκλογές το 2004; Δεν είναι κυβέρνηση η Νέα Δημοκρατία; Εκλεγήκατε κύριε πρωθυπουργέ τον Μάρτιο του 2004, γι’ αυτήν την τετραετία, όχι για την επόμενη τετραετία. Την επόμενη, ούτως ή άλλως, δεν θα είσαστε εσείς κυβέρνηση.\nΤα μεγάλα λόγια περί συναίνεσης, δεν τα αξιοποίησε η ίδια η Νέα Δημοκρατία. Έχασε. Σπατάλησε μια μεγάλη ευκαιρία, μια εντολή που της έδωσε ο ελληνικός λαός, μια κοινοβουλευτική πλειοψηφία και μια βούληση από πλευράς της αξιωματικής αντιπολίτευσης, που με την εμπειρία της, μπορούσε να συμβάλλει ουσιαστικά σε μεγάλες μεταρρυθμίσεις σε αυτήν την χώρα.\nΕσείς όμως, επιλέξατε όπως έχετε επιλέξει σε όλους τους τομείς – είναι χαρακτηριστικό το παράδειγμα της παιδείας – έναν άλλον τρόπο να κυβερνήσετε αυτόν τον τόπο.\nΑυταρχισμός και σύγκρουση με την κοινωνία. Σχολεία κλειστά, δυο αναταραχές στον τομέα αυτό και βεβαίως, δηλώσεις του τύπου «πραίτορες» και «ανέντιμοι», που δεν ήταν κουβέντες της στιγμής. Δημιούργησαν πόλωση που μεθοδεύτηκε από την κυβέρνηση και χρειάστηκαν 6 εβδομάδες απεργίας για να συναντήσετε τους εκπαιδευτικούς, αφού τους είχατε λοιδορήσει, με απώλειες για τις οικογένειες και κέρδη για τα ιδιωτικά σχολεία.\nΥποχρηματοδότηση της παιδείας. Έχετε γυρίσει την πλάτη σας στη δημόσια παιδεία και ο νέος προϋπολογισμός, είναι και πάλι χειρότερος από τον περσινό και τον προπέρσινο.\nΑποσπασματικότητα και παλινωδία στις επιλογές. Η «βάση του 10» που δεν κοιτάζει την ουσία των προβλημάτων του εξεταστικού συστήματος, της αποστήθισης και πολλών άλλων σημαντικών πραγμάτων που πρέπει να βελτιωθούν, αλλά κοιτάει την επιφάνεια. Μια επιφάνεια όμως, που έχει δημιουργήσει τεράστια προβλήματα σε χιλιάδες οικογένειες. Και εσείς ο ίδιος έχετε υιοθετήσει μια πολιτική που αποκληρώνει ένα μεγάλο μέρος της νέας γενιάς, χωρίς να τους δίνετε άλλα διέξοδα.\nΑθέτηση προεκλογικών δεσμεύσεων, περί χορήγησης 150.000 υπολογιστών, ενίσχυσης υποδομών, φτηνού και γρήγορου διαδικτύου, αύξησης φοιτητικών εστιών, ενίσχυσης της θέσης των εκπαιδευτικών, αξιοκρατίας. Μα εσείς τρέξατε, όπως τρέχετε παντού, να βάλετε κομματικούς εγκάθετους, για να ελέγξετε, ως λάφυρο, το κράτος.\nΚύριε πρωθυπουργέ, γι’ αυτό έχουμε τέτοια συμβάντα αυταρχισμού σε όλους τους τομείς και αδιαφορίας από τη δημόσια διοίκηση, με την δική σας διοίκηση.\nΚαι όλα αυτά, κάτω από ένα επικοινωνιακό πακέτο για δήθεν μεταρρυθμίσεις. Ένα στημένο κυβερνητικό θέατρο του παραλόγου, που ο ίδιος ο κ. Βερέμης το ομολογεί. Ο δικός σας άνθρωπος, ο οποίος είναι αυτός που διεξάγει – υποτίθεται – τον διάλογο. Και έρχεστε με ένα νομοσχέδιο για το οποίο καλώς αντιδρούν τα Πανεπιστήμια, διότι πάτε σε μια λογική τελείως αντίθετη με τις ανάγκες της εποχής. Φτάσατε, αντί να απελευθερώσετε τα Πανεπιστήμια, να καταρτίσετε πρότυπο γενικό εσωτερικό κανονισμό λειτουργίας των ΑΕΙ, αντίστοιχο με αυτόν που υπάρχει για τις πολυκατοικίες.\nΕίναι δυνατόν επίσης, τον 21ο αιώνα, να λέμε ότι, συγγράμματα που περιλαμβάνονται σε εγκεκριμένο κατάλογο από το Υπουργείο θα αποτελούν την πρόσβαση στη γνώση των νέων Ελλήνων επιστημόνων; Δηλαδή, το Υπουργείο Παιδείας, το κράτος, είναι αυτό που είναι υπεύθυνο για το τι βιβλίο θα μπορεί να διαλέξει ο νέος, σε μια εποχή δημοκρατίας, ελευθερίας και ανοιχτών οριζόντων;\nΚαμία ουσιαστική μεταρρύθμιση δεν κάνετε στο θέμα των συγγραμμάτων. Είναι φανερό ότι, το σχέδιο που έχει καταθέσει η κα Γιαννάκου αποτελεί απόπειρα να διοικεί ο ίδιος ο υπουργός τα Πανεπιστήμια, από το γραφείο του και τίποτε άλλο. Και αυτό είναι το πρόβλημα, που διαπρεπείς επιστήμονες, και του εξωτερικού, και εκείνοι που εσείς καλέσατε πράγματι, σας το επισημαίνουν, χωρίς όμως εσείς να ακούτε.\nΑν θέλετε πραγματικά να συμβάλλετε σε έναν ουσιαστικό διάλογο και μεταρρύθμιση -που δεν βλέπω να το κάνετε- θα πρέπει να αποσύρετε το νομοσχέδιο και να ξεκινήσετε από μηδενική βάση, σε μια νέα βάση αρχών, που θα επιτρέψει μια ουσιαστική διέξοδο από το δικό σας αδιέξοδο. Διότι το δικό σας αδιέξοδο οδηγεί στην πόλωση, στην κρίση, στην απογοήτευση και τελικά, στην αδυναμία.\nΑποτύχατε, κ. Καραμανλή. Αποτύχατε, αγαπητοί συνάδελφοι της Νέας Δημοκρατίας, να κάνετε οτιδήποτε για την παιδεία, ενώ πάτε στον κατήφορο, όπως σε όλους τους τομείς.\nΦίλες και φίλοι, κυρίες και κύριοι συνάδελφοι,\nΥπάρχουν όμως επιλογές. Υπάρχουν άλλοι δρόμοι. Υπάρχει ένα κεντρικό ερώτημα που χωρίζει την πρόοδο από τη συντήρηση.\nΘέλουμε ένα πολίτη που απλώς στηρίζει επιλογές της πολιτείας, που τον χειραγωγούμε ανάλογα με τις ανάγκες μας, ή του δίνουμε τα εφόδια να είναι ελεύθερος, να αποφασίζει μόνος του, να μπορεί να στέκεται κριτικά απέναντι στην κοινωνία, την εξουσία και να δημιουργεί, να συμμετέχει, να αμφισβητεί; Για μας είναι ξεκάθαρη η επιλογή, είναι η δεύτερη, είναι η δημοκρατική επιλογή. Είναι μια δίκαιη επιλογή, για μια δίκαιη κοινωνία.\nΣτην πορεία προς το Προγραμματικό μας Συνέδριο, εμείς θα αναπτύξουμε σε λεπτομέρεια την πρότασή μας, θα καλέσουμε και όλα τα κόμματα να συμμετάσχουν και βεβαίως, συγχαίρουμε και θα συνεργαστούμε με όλους τους φορείς που παίρνουν πρωτοβουλίες, ιδιαίτερα τη ΓΣΕΕ και την ΑΔΕΔΥ, που ανέλαβαν μια ουσιαστική πρωτοβουλία για τη διαμόρφωση ενός νέου πλαισίου μιας μεγάλης μεταρρύθμισης για την εκπαίδευση.\nΠιστεύω ότι, οι προοδευτικές δυνάμεις της χώρας είναι εκείνες που θα σηκώσουν το βάρος της μεταρρύθμισης, διότι για μια ακόμη φορά η παράταξη της Δεξιάς απέδειξε ότι, δεν μπορεί να κάνει ουσιαστικές μεταρρυθμίσεις, δε μπορεί να πάει την χώρα μπροστά και σίγουρα, δεν μπορεί να πάει τη χώρα προοδευτικά.\nΟι αλλαγές μας, θα ξεκινήσουν από τα κάτω και όχι από τα πάνω. Θέλω να αναφέρω δεκαπέντε βασικά σημεία, που δεν εξαντλούν βεβαίως το σύνολο των προτάσεών μας.\n1) Καταργείται το αναλυτικό πρόγραμμα στα σχολεία. Η αποπνικτική αυτή αντίληψη, ότι καθορίζονται και οι λεπτομέρειες από τη Μητροπόλεως, αντικαθίσταται από ένα Εθνικό Πλαίσιο Προγράμματος, ένα πλαίσιο που θα ορίζει τους εθνικούς μας στόχους σε κάθε βαθμίδα.\nΗ πολιτεία θα αξιολογεί και θα εγγυάται την επίτευξη αυτών των εθνικών στόχων, όπως π.χ. την επάρκεια στα μαθηματικά, στην γλώσσα, στα βασικά επιστημονικά αντικείμενα. Όσοι δε τελειώνουν το Γυμνάσιο, θα έχουν αποκτήσει επάρκεια και πιστοποίηση σε ξένη γλώσσα και στη χρήση του διαδικτύου.\n2) Επιμόρφωση των εκπαιδευτικών.\nΘα έχει στόχο το νέο τους ρόλο. Να μην είναι απλώς εκτελεστές κεντρικών εγκυκλίων, αλλά να επιτυγχάνουν τους εκπαιδευτικούς και εθνικούς μας στόχους.\nΠριν την τοποθέτησή τους θα παρακολουθούν ένα ετήσιο μεταπτυχιακό κύκλο μαθημάτων και πρακτικών σεμιναρίων.\n3) Βελτίωση των αμοιβών των εκπαιδευτικών.\nΘα συνδυαστεί με την εκπαιδευτική μεταρρύθμιση, την επιμόρφωση και ένα σύστημα αξιολόγησης της εκπαιδευτικής μονάδας και του έργου τους, καθώς και την αναβάθμισή του.\nΠαροχή ειδικών κινήτρων για την προσέλκυση εκπαιδευτικών με εξειδικευμένα προσόντα σε σχολεία που σήμερα δεν είναι ελκυστικά λόγω γεωγραφικής θέσης ή άλλων συνθηκών.\n4) Ολοήμερα Νηπιαγωγεία και Δημοτικά:\nΈνας πετυχημένος θεσμός, για τον οποίο πάλεψαν πολλοί υπουργοί της παράταξής μας.\nΜέχρι το τέλος της επόμενης τετραετίας η πολιτεία να παρέχει την απαραίτητη χρηματοδότηση ώστε να εγγυάται τη δυνατότητα όλων των σχολείων, νηπιαγωγείων και δημοτικών, να παρέχουν ολοήμερα προγράμματα. Να μπορούν τα παιδιά να τελειώνουν τα μαθήματά τους στο σχολείο τους, να έχουν ελεύθερο χρόνο.\n5) Το Ολοήμερο Σχολείο, που θα είναι πια ο βασικός κανόνας, αποκτά ευρύτερη αυτοδυναμία με τη βοήθεια των γονέων, της Τοπικής Αυτοδιοίκησης, της τοπικής εκπαιδευτικής κοινότητας, ώστε να μπορεί να αναλαμβάνει πρωτοβουλίες. Ανοιχτό σχολείο, κύτταρο της γειτονιάς και του πολιτισμού.\n6) Φορητός υπολογιστής και γρήγορη πρόσβαση στο διαδίκτυο.\nΜπορέσαμε ως χώρα να έχουμε τις καλύτερες αθλητικές υποδομές για τους Ολυμπιακούς Αγώνες. Στόχος μας να έχουμε τις καλύτερες σχολικές υποδομές, να είναι πρότυπα σε ένα ευρωπαϊκό περιβάλλον. Μαζί να δοθεί η δυνατότητα σε όλους τους μαθητές, δημοτικού, γυμνασίου, λυκείου και τους φοιτητές, να έχουν στη διάθεσή τους έναν φορητό υπολογιστή και δωρεάν πρόσβαση στο γρήγορο διαδίκτυο. Μια φορητή βιβλιοθήκη.\n7) Προσχολική εκπαίδευση για όλους.\nΚάναμε μεγάλα βήματα. Αλλά σήμερα προτείνουμε να εγγυηθεί η πολιτεία την προσχολική εκπαίδευση για όλα τα παιδιά άνω των 3 ετών. Αυτό, στηρίζοντας την ανάπτυξη νηπιαγωγείων ή ακόμα όπου δεν υπάρχουν δημόσια, να συμπληρώνουν ένα σημαντικό μέρος του κόστους που πληρώνει η ελληνική οικογένεια σε ιδιωτικά νηπιαγωγεία.\n8) Αυτοδιαχείρηση στα ΑΕΙ και ΤΕΙ.\nΓια να ανταποκριθούμε στις εξελίξεις και στην ανάγκη αναβάθμισης της ποιότητας των ΑΕΙ και ΤΕΙ, να πάμε στην αυτο-διαχείρισή τους, στην αυτονομία τους.\nΌλα τα Πανεπιστήμια να διαμορφώσουν τη δική τους φυσιογνωμία, και όχι ισοπεδωτικά, όλοι ίδιοι. Τη δική τους ιδιαίτερη φυσιογνωμία με τους δικούς τους στόχους, τη δική τους στρατηγική, δομή και λειτουργία. Να αποφασίζουν για τα δικά τους Τμήματα και πτυχία, βάσει προγραμματικών συμφωνιών με την πολιτεία, κεντρικά ή και περιφερειακά, που θα καθορίζουν τα δικαιώματα και τις υποχρεώσεις τους.\n9) Αξιολόγηση και κοινωνική λογοδοσία.\nΚάθε πανεπιστήμιο θα αξιολογείται με βάση τους στόχους που το ίδιο έχει δημοσιοποιήσει και έχει συμφωνήσει με την πολιτεία. Τέλος η γραφειοκρατική αντίληψη του να ελέγχουμε ακόμα και το πώς γράφονται τα πρακτικά της Συνόδου του Πανεπιστημίου, όπως προβλέπει το σημερινό νομοσχέδιο που εσείς προτείνετε.\nΗ πολιτεία θα αξιολογεί μέσω της Αρχής Αξιολόγησης και θα πιστοποιεί τα αποτελέσματα.\nΣτις προγραμματικές συμφωνίες κράτους – πανεπιστημίου, θα αξιολογείται μεταξύ άλλων και το ποσοστό των φοιτητών που θα ολοκληρώνουν τις σπουδές τους στον ελάχιστο απαιτούμενο χρόνο – αλλά θα είναι θέμα του Πανεπιστημίου και όχι του κράτους – καθώς και το ποσοστό αυτών που θα βρίσκουν εργασία σε διάστημα ενός έτους από την αποφοίτησή τους. Θα είναι δείκτες αξιολόγησης για το πανεπιστήμιο από μια Αρχή Αξιολόγησης με αναγνωρισμένους επιστήμονες, Έλληνες και της διασποράς, αλλά και αλλοδαπούς.\n10) Στόχος η πρόσβαση στην Τριτοβάθμια εκπαίδευση να αλλάξει. Να αλλάξει το εξεταστικό σύστημα για να μπορεί να μειωθεί πρώτα απ’ όλα η ανάγκη της φροντιστηριακής προετοιμασίας δραστικά, να αναδειχθεί η σφαιρική προσωπικότητα του μαθητή, όχι απλά η ικανότητα αποστήθισης και βεβαίως, να φύγει από το άγχος ότι κρίνεται η ζωή του σε μια και μόνο στιγμή. Ένα τεράστιο άγχος για τον νέο και για την οικογένεια.\nΠρώτον, όσοι νέοι παίρνουν το απολυτήριο Λυκείου, θα έχουν εγγυημένο ποσό στο όνομά τους από το κράτος, στο ύψος του κόστους σπουδών που θα πηγαίνει στο Ίδρυμα που θα τους δέχεται.\nΑυτό θα εγγυηθεί ότι όλοι όσοι θέλουν να σπουδάσουν, θα μπορέσουν να βρουν θέση στα Πανεπιστήμια ή στα ΤΕΙ. Έτσι ΑΕΙ και ΤΕΙ θα έχουν κίνητρο για την εισαγωγή φοιτητών.\nΔεύτερον, τα ΑΕΙ και τα ΤΕΙ θα θέτουν τους όρους εισαγωγής. Θα μπορούν οι όροι να διαφοροποιούνται από κλάδο σε κλάδο.\nΤρίτον ο υποψήφιος θα εισάγεται στη Σχολή ή στο Πανεπιστήμιο όχι στο Τμήμα.\nΗ τελική επιλογή επαγγελματικού προσανατολισμού θα γίνεται σε επόμενο στάδιο, εντός του Ιδρύματος, όχι στα 16 του.\nΤο ΠΑΣΟΚ θα θέσει σε δημόσιο διάλογο εναλλακτικά συστήματα που διασφαλίζουν τις παραπάνω προϋποθέσεις.\n11) Κινητικότητα στα Πανεπιστήμια.\nΔυνατότητα να συνδυάζει διαφορετικές επιλογές ο φοιτητής, ώστε να διαμορφώνει ο ίδιος την ιδιαιτερότητα του δικού του πτυχίου για να βρίσκει δουλειά.\nΑυτό θα ενισχύεται με ελευθερία επιλογής, αλλά και ελευθερία μετακίνησης μεταξύ διαφορετικών Τμημάτων και μεταξύ διαφορετικών Ιδρυμάτων, πάντα με ακαδημαϊκά κριτήρια.\nΓια να γίνει αυτό, θα διαμορφωθεί σύστημα οικονομικής κάλυψης της φοιτητικής μέριμνας για όλους τους φοιτητές που το επιθυμούν, ή το έχουν ανάγκη. Με τα παραπάνω θα βοηθήσουμε ώστε ο φοιτητής, ο νέος να μην κρίνεται μέσα σε μια μεμονωμένη στιγμή της ζωής του.\n12) Κατάργηση της λογικής του ενός διδακτικού συγγράμματος. Όλα τα συγγράμματα στο διαδίκτυο.\nΘα αγοράσουμε τα πνευματικά δικαιώματα των συγγραμμάτων, και θα τα τοποθετήσουμε στο διαδίκτυο για να είναι προσβάσιμα σε όλους τους φοιτητές. Βεβαίως, θα είναι επένδυση για τις Βιβλιοθήκες.\n13) Σύνδεση της παιδείας με την έρευνα και την παραγωγή.\nΕνθαρρύνουμε τη συνεργασία, την συνέργια και τη συμμετοχή του ιδιωτικού τομέα στην έρευνα, κάτω από την εποπτεία των Πανεπιστημίων και βεβαίως, με αυτό τον τρόπο συμβάλλουμε στην καινοτομία, αλλά και στη φυσιολογική εξέλιξη του φοιτητή, στην πρόσβασή του στην αγορά εργασίας.\n14) Αύξηση της χρηματοδότησης ώστε να επιτευχθεί ο στόχος του 5% του ΑΕΠ, με διάθεση και 40% του Δ’ ΚΠΣ για τους ανθρώπινους πόρους.\nΠράγματι, μια κυβέρνηση κρίνεται στις επιλογές της, ιδιαίτερα στο πως αυτές αποτυπώνονται στον κρατικό προϋπολογισμό.\n15) Εμείς θα αποτυπώσουμε στον πρώτο προϋπολογισμό μας αυτή την πορεία προς το 5% του Ακαθάριστου Εγχώριου Προϊόντος.\nΜιας και μιλάμε για το Σύνταγμα, σας καλώ κ. πρωθυπουργέ να δεσμευτούμε όλοι πραγματικά για να πάμε σε ένα 5% στην παιδεία.\nΤέλος, το ζήτημα του άρθρου 16.\nΓνωρίζω τις θέσεις των κομμάτων, του Συνασπισμού και του Κομμουνιστικού Κόμματος. Που διαφωνώ; Διαφωνώ με την άποψη ότι, το άρθρο 16 θεσπίστηκε για να προστατέψει το δημόσιο Πανεπιστήμιο. Μας το κληροδότησε η Δεξιά με στόχο -και υπάρχουν ιστορικά κείμενα- να ελέγξει το δημόσιο Πανεπιστήμιο.\nΔιαφωνώ με την αντίληψή σας για το ελληνικό κράτος. Κατά περίεργο τρόπο ο δογματισμός που ακόμη υπάρχει, μυθοποιεί ένα κράτος που δεν αναπτύχθηκε σε κράτος πρόνοιας στην ιστορική του διαδρομή, αλλά λειτούργησε πολλαπλά ως εργαλείο εξαγοράς συνειδήσεων, ή καταστολής και χειραγώγησης των πολιτών από τη συντηρητική παράταξη.\nΓι’ αυτό και το ΠΑΣΟΚ, από την εποχή του Ανδρέα Παπανδρέου, απέναντι σε ένα αυταρχικό ελληνικό κράτος – όχι απέναντι σε ένα σοσιαλδημοκρατικό κράτος πρόνοιας που δεν υπήρχε – μίλησε για αποκέντρωση, για αυτοδιαχείριση, για συμμετοχική δημοκρατία και ζήτησε την θέσπιση δικαιώματος των μαζικών φορέων, όπως της ΓΣΕΕ, της ΠΑΣΕΓΕΣ και της Αυτοδιοίκησης να μπορούν να ιδρύουν τριτοβάθμια Ιδρύματα. Με αντίθετη τότε, την Νέα Δημοκρατία.\nΔιαφωνώ με την ψευδαίσθησή σας, ότι με τη διατήρηση του άρθρου 16 θα προστατέψετε το δημόσιο ελληνικό πανεπιστήμιο. Χωρίς την ρύθμιση των ιδιωτικών Ιδρυμάτων θα συνεχιστεί η πλήρης ασυδοσία στον τομέα αυτό, που όμως, θα επιβάλλει τελικά τους δικούς της κανόνες στο τέλος, όπως το έχουμε δει με τα αυθαίρετα κτίσματα, ή και με την πορεία των τηλεοράσεων, των Μέσων Ενημέρωσης.\nΔιαφωνώ ότι βοηθιέται το δημόσιο Πανεπιστήμιο με το άρθρο 16. Φυλακίζεται σε ένα νομικό καθεστώς δυσκίνητο, σύμφωνα με αυτό το άρθρο, που το εμποδίζει να προσελκύσει φοιτητές από το εξωτερικό, να συνδέεται με την περιφερειακή ανάπτυξη, να συνεργάζεται με άλλα Ιδρύματα εντός ή εκτός Ελλάδας.\nΤο άρθρο 16 βάζει το ελληνικό δημόσιο Πανεπιστήμιο σε μειονεκτική θέση απέναντι στα ιδιωτικά ή ξένα Ιδρύματα. Ακόμη μειονεκτικότερη, όταν πια, έχουμε εξ αποστάσεως εκπαίδευση και πτυχία που μπορεί κανείς να πάρει ακόμη και μέσω του διαδικτύου.\nΔιαφωνώ τελικά με την αντίληψη που βλέπει καχύποπτα την ελληνική κοινωνία και την ίδια την πανεπιστημιακή κοινότητα. Αποκέντρωση, αυτονομία, αυτοδιαχείριση, αυτοτέλεια, αποτελούν απειλές μόνο για κατεστημένα που εξαρτώνται από κρατικές και πελατειακές σχέσεις, όχι για τον Έλληνα πολίτη, όχι για την υγιή και σκεπτόμενη εκπαιδευτική κοινότητα.\nΚαι διαφωνώ ότι δεν κατανοεί κανείς, ότι το άρθρο 16 είναι κατάλοιπο της εμφυλιοπολεμικής Ελλάδας, μιας Ελλάδας που ποτέ δεν πίστεψε στον εαυτό της. Αυτά να τα δείτε ιστορικά, να τα διαβάσετε, είναι και απ’ τον κ. Αλιβιζάτο και απ’ τον υπουργό Δικαιοσύνης της χούντας, ο οποίος δεν ήθελε «τους Παπανούτσους», όταν μίλαγε για το άρθρο 16. Δεν είναι καρπός προοδευτικής διεκδίκησης.\nΣυμφωνώ όμως μαζί σας σε πολλά.\nΣυμφωνώ στο ότι πιστεύετε, ότι η Νέα Δημοκρατία απαξιώνει τη δημόσια παιδεία.\nΣυμφωνώ όταν λέτε, ότι σκανδαλωδώς βοηθά τον ιδιωτικό τομέα και την ιδιωτικοποίηση της παιδείας.\nΣυμφωνώ όταν λέτε, ότι βραχίονας της ισότητας και της δίκαιης κοινωνίας είναι η δημόσια παιδεία. Είναι για μας, για το ΠΑΣΟΚ, η δημόσια παιδεία.\nΣυμφωνώ όταν καταγγέλλετε τον αυταρχισμό της Νέας Δημοκρατίας στο πως αντιμετωπίζει την σημερινή κοινωνία και εκπαιδευτική κοινότητα.\nΣυμφωνώ όταν μιλά ο κ. Αλαβάνος για τα κριτήρια τα οποία έχει η κυβέρνηση στο νομοσχέδιό της, που είναι ασφυκτικά και δεν αφήνουν την αυτονομία στα Πανεπιστήμια.\nΣυμφωνώ όταν λέτε, ότι το σημερινό σύστημα δεν είναι δωρεάν παιδεία. Καλλιεργείται η ανισότητα.\nΌμως, δεν ευθύνεται η κατάργηση του άρθρου 16 για την περαιτέρω υποβάθμιση της δημόσιας παιδείας και την ιδιωτικοποίησή της. Γι’ αυτήν ευθύνεται η πολιτική της Νέας Δημοκρατίας.\nΌμως αναγνωρίζω ότι, πίσω από το πρόβλημα με το άρθρο 16, κρύβεται η αγωνία των νέων μας για ένα αβέβαιο εργασιακό περιβάλλον. Είναι μια δικαιολογημένη αγωνία. Και πρέπει να κάνουμε ό,τι μπορούμε για να αντιστρέψουμε την κατάσταση αυτή.\nΔεν λύνουμε όμως το πρόβλημα με το να περιορίζουμε τις εναλλακτικές επιλογές των νέων για πρόσβαση στα Πανεπιστήμια. Αυτό δεν είναι λύση. Είναι απλώς κουκούλωμα του προβλήματος.\nΟ σημερινός ρόλος του πολιτικού είναι να διαπαιδαγωγεί γι’ αυτό που θεωρεί σωστό και όχι να δημαγωγεί γι’ αυτό που ακούγεται αρεστό.\nΗ θέση μας για την αναθεώρηση του άρθρου 16 είναι γνωστή και απ’ το Συνέδριό μας και με την πρόταση για την αναθεώρηση που έχουμε καταθέσει. Και προφανώς θα ψηφίσουμε την πρότασή μας αυτή.\nΠρέπει όμως να τονίσω ότι, το άρθρο 16 είναι ένα μικρό τμήμα, ένα ελάχιστο τμήμα των μεγάλων αλλαγών που απαιτούνται στο σημερινό εκπαιδευτικό σύστημα. Και είναι αποπροσανατολιστικό η όλη συζήτηση να τίθεται στο άρθρο 16. Είναι επιζήμια για την ουσιαστική μεταρρύθμιση στο χώρο της παιδείας.\nΓια μας, η παιδεία είναι στρατηγικό διακύβευμα. Απαιτεί ορθολογικό σχεδιασμό σε βάθος χρόνου. Απαιτεί εφαρμογή πολιτικών για μεγάλο χρονικό διάστημα. Σταθερά χαρακτηριστικά που δεν επηρεάζονται από ενδεχόμενη αλλαγή κυβερνήσεων και υπουργών. Και ένα απ’ τα σοβαρά προβλήματα που έχει το εκπαιδευτικό μας σύστημα είναι οι συχνές αλλαγές.\nΓι’ αυτό υπάρχει η ανάγκη ευρύτερης συναίνεσης των πολιτικών δυνάμεων. Γι’ αυτό η αναγκαία συναίνεση, είναι κάτι που εμείς θα επιδιώξουμε. Το δήλωσα απ’ την πρώτη στιγμή.\nΌμως δε μπορούμε να την επιδιώξουμε πια με τη Νέα Δημοκρατία, που απέδειξε ότι ούτε στο ελάχιστο θέλει να συμβάλει στην οικοδόμηση της αναγκαίας συναίνεσης. Το αντίθετο, μάλιστα. Υπονομεύσατε συνειδητά κάθε τέτοια διαδικασία. Πολώσατε την κοινωνία. χωρίσατε την κοινωνία γύρω από θέματα της εκπαίδευσης. Και είχατε τους λόγους σας. Μιλάτε για συνεννόηση, αλλά θέλετε να περνάτε από το παράθυρο τη γνωστή δεξιά συντηρητική πολιτική. Άλλα λέτε, άλλα κάνετε.\nΕπαναλαμβάνω την ανάγκη διαχρονικής εφαρμογής βασικών επιλογών ενός εκπαιδευτικού συστήματος. Αφού εσείς εμποδίζετε την συνεννόηση, οφείλουμε εμείς να βρούμε τον τρόπο.\nΔεν υπάρχει άλλη λύση, από το να θέσουμε, ύστερα από ευρύτατο κοινωνικό διάλογο και διαβούλευση, τις βασικές αρχές και παραμέτρους της μεταρρύθμισης του εκπαιδευτικού μας συστήματος, σε ένα ειδικό για το σκοπό αυτό δημοψήφισμα. Να πάμε στον ελληνικό λαό.\nΚαι εδώ θέλω να τονίσω ότι, το δημοψήφισμα θα είναι στην κυβέρνησή μας ένα εργαλείο το οποίο θα αξιοποιηθεί για να εμβαθύνουμε τη δημοκρατία στη χώρα μας.\nΚαι βασικός στόχος θα είναι για μας, να διαμορφώσουμε μια ευρύτερη συναίνεση γύρω από την παιδεία, και την διεξαγωγή και την ενίσχυση ενός δημοψηφίσματος που θα έχει ως στόχο:\n– τη σταθερή ενίσχυση του δημόσιου χαρακτήρα της παιδείας, της παιδείας για όλους, με δέσμευση για το 5% του ΑΕΠ.\n– ένα εξεταστικό σύστημα διάρκειας\n– αποκέντρωση στο εκπαιδευτικό σύστημα,\n– αυτοτέλεια των ΑΕΙ,\n– κινητικότητα μεταξύ των σχολών\n– αξιολόγηση παντού.\n– και βεβαίως θα τεθεί και το άρθρο 16.\nΕμείς προκαλούμε σε αυτόν τον διάλογο να αναλάβουν όλοι τις ευθύνες τους. Οι εθνικές εκλογές δεν είναι μονοθεματικές, γι’ αυτό θεωρούμε και καλούμε όλα τα κόμματα να συμφωνήσουν, σε ένα δημοψήφισμα πριν πάμε στη δεύτερη ψήφιση για το Σύνταγμά μας. Να συμφωνήσουμε όλοι στην σκοπιμότητα ενός δημοψηφίσματος για τα εκπαιδευτικά ζητήματα.\nΣτις επόμενες εκλογές ο ελληνικός λαός θα έχει πραγματικές επιλογές, μεταξύ της ισχυρής και ποιοτικής δημόσιας παιδείας του λαού ή της απαξιωμένης και υποχρηματοδοτούμενης εκπαίδευσης.\nΗ εξουσία που λέγεται γνώση να βρίσκεται και να παράγεται από τα χέρια του λαού και όχι απ’ τα χέρια των λίγων και ισχυρών.\nΕκπαίδευση για απελευθέρωση ή για χειραγώγηση.\nΕνίσχυση ή απαξίωση του δημόσιου σχολείου.\nΣυγκέντρωση ή αποκέντρωση της εξουσίας.\nΟ ελληνικός λαός στις επόμενες εκλογές θα έχει να αποφασίσει ποιος μπορεί καλύτερα να επιβάλλει την αξιοκρατία στο δημόσιο.\nΝα παλέψει για ανεξάρτητη δικαιοσύνη, ισχυρή αυτοδιοίκηση, να υπερασπιστεί καλύτερα τα εθνικά συμφέροντα.\nΝα διαπραγματευτεί καλύτερα στην Ευρωπαϊκή Ένωση.\nΝα χειριστεί δικαιότερα και σωστότερα την ελληνική οικονομία.\nΝα απορροφήσει τα κοινοτικά κονδύλια.\nΝα σταθεί κοντά στον αγρότη.\nΝα εγγυηθεί μια κοινωνία αλληλεγγύης και συνοχής.\nΝα χειριστεί δικαιότερα τις αλλαγές στο ασφαλιστικό σύστημα.\nΝα επενδύσει στη μικρομεσαία επιχείρηση.\nΝα σεβαστεί το περιβάλλον.\nΝα προφυλάξει τα δημοκρατικά δικαιώματα των πολιτών.\nΝα δώσει ευκαιρίες στη γυναίκα.\nΝα εμποδίσει το παρακράτος και τον αυταρχισμό «σταγονιδίων» στα σώματα ασφαλείας.\nΝα καταφέρει να κάνει πραγματικό το «μέρισμα ειρήνης».\nΝα πάρει το απαραίτητο προσωπικό για τα νοσοκομεία και όχι για την αγροφυλακή.\nΝα σκεφτεί σοβαρά το επίδομα θέρμανσης.\nΝα φορολογεί δίκαια και όχι υπέρ των ισχυρών και «ημετέρων».\nΝα σέβεται τον διάλογο και την διαβούλευση.\nΝα εγγυάται στη νέα γενιά απασχόληση και σωστή παιδεία.\nΘεωρώ ιστορικό χρέος να αλλάξουμε το σύστημα παιδείας και να ξανακερδίσουμε την νέα γενιά μας. Να δώσουμε δουλειά στους νέους, να ανακουφίσουμε την οικογένεια, να απαντήσουμε στις προκλήσεις για μια δίκαιη, πρωτοπόρα και δημοκρατική κοινωνία στην εποχή της παγκόσμιας οικονομίας.\nΕίμαι πεισμένος ότι, ο ελληνικός λαός θα προτιμήσει στις επόμενες εκλογές να ψηφίσει για μια πρωτοπόρα και δίκαιη κοινωνία.\nΔευτερολογία του Γιώργου Α. Παπανδρέου στη συζήτηση προ Ημερησίας Διατάξεως σε επίπεδο Αρχηγών Κομμάτων, με θέμα την Παιδεία\nΈκανα μια πρόταση. Ήταν μια ξεκάθαρη πρόταση. Η πρόταση είναι να τεθεί το σύνολο των βασικών μεταρρυθμίσεων για μια παιδεία ανοιχτών οριζόντων, στην κρίση του ελληνικού λαού. Μάλιστα, με δημοψήφισμα.\nΘα τεθεί στην κρίση του ελληνικού λαού, ώστε να μπορεί να ξέρει ποιες είναι οι αλλαγές, αλλά και πως θα εφαρμοστεί, με τον εκτελεστικό νόμο, και το θέμα του άρθρου 16. Έχει πολύ μεγάλη σημασία το πως θα εφαρμοστεί ο εκτελεστικός νόμος στο άρθρο 16.\nΈτσι, θα υπάρχει εγγύηση, ότι θα είναι ένα δίκαιο σύστημα. Έτσι, θα υπάρχει εγγύηση, ότι μπορούμε να προχωρήσουμε μπροστά, να σπάσουμε αδιέξοδα, να διαμορφώσουμε μια πολιτική παιδείας διαχρονική, που δεν θα αλλάζει από τη μία μέρα στην άλλη λόγω αλλαγής κυβερνήσεων ή ακόμα και υπουργών. Βασικά στοιχεία, τα οποία θα δεσμεύσουν τη χώρα μας μέχρι το 2021, που είναι και τα 200 χρόνια της ανεξαρτησίας του Ελληνικού κράτους.\nΟ κ. Καραμανλής, φοβήθηκε το δημοψήφισμα. Εσείς είσαστε κ. Καραμανλή που υπεκφεύγετε, όχι εμείς. Και άλλο είναι το δημοψήφισμα και άλλο οι γενικές εκλογές.\nΣτις εκλογές όπως καταλαβαίνετε τίθενται πολλά και διάφορα θέματα για τα οποία αποφασίζει ο ελληνικός λαός. Εδώ, εγώ ζητώ να μιλήσουμε και να δεσμευτούμε για το θέμα της παιδείας, συγκεκριμένα. Δεν μπορεί να είναι δημοψήφισμα οι γενικές εκλογές.\nΣας δίδω μια ιστορική ευκαιρία, την οποία εσείς ουσιαστικά αρνείστε. Αρνείστε προφανώς, διότι εμείς θέλουμε να κάνουμε μια νέα αρχή στην χώρα και μια ουσιαστική μεταρρύθμιση, την οποία εσείς ούτε θελήσατε, ούτε τολμήσατε να κάνετε κ. Καραμανλή.\nΤην ελληνική κοινή γνώμη δεν τη φορτώνουμε. Της δίνουμε δικαίωμα. Και η δημοκρατία για μας, δεν είναι βάρος. Η δημοκρατία για μας, είναι δικαίωμα του ελληνικού λαού.\nΚαι εμείς, ξέρουμε τι σημαίνει διάλογος, ξέρουμε τι σημαίνει συναίνεση, συνεννόηση, διαβούλευση και ξέρουμε πως να διαμορφώνουμε ευρύτερες κοινωνικές συναινέσεις για να προχωρά μπροστά ο τόπος. Και το κάναμε και επί Ανδρέα Παπανδρέου και επί Κώστα Σημίτη. Καταφέραμε να διαμορφώσουμε μεγάλες εθνικές συναινέσεις για μεγάλα θέματα στη χώρα μας, απ’ την εξωτερική πολιτική, μέχρι την κοινωνική πολιτική.\nΕίσαστε εσείς που δεν μπορείτε. Είσαστε εσείς που παντού ανοίγουν μέτωπα, από τα λιμάνια, μέχρι τους εκπαιδευτικούς, απ’ τα νοσοκομεία, μέχρι τους συμβασιούχους.\nΕμείς, ως νέα κυβέρνηση, θα θέσουμε τις αλλαγές στην κρίση του ελληνικού λαού.\nΣε ότι αφορά τον διάλογο, δεν υπήρξε κανένας ουσιαστικός διάλογος. Εσείς δημιουργήσατε την πόλωση. Εσείς δημιουργήσατε την ένταση. Εσείς δημιουργήσατε τις διαιρέσεις μέσα στον ελληνικό λαό. Εσείς προωθήσατε αυταρχικά μέτρα, που κάθε άλλο παρά σεβάστηκαν την βασική έννοια του διαλόγου. Το πρώτο σας νομοσχέδιο ξέρετε ποιο ήταν; Για την εκπαίδευση; Να αλλάξετε όλους τους Διευθυντές στην πρωτοβάθμια και δευτεροβάθμια εκπαίδευση, για να βάλετε κομματικούς εγκάθετους.\nΑυτή είναι η λογική του διαλόγου; Αυτή είναι η λογική του σεβασμού; Αυτή είναι η λογική της αξιοκρατίας; Με ποιους κανόνες θα κάνουμε διάλογο; Με ποιες αξίες; Εσείς, «θέλετε και το σκύλο χορτάτο και τη πίτα ολόκληρη». Αλλά θα χάσετε και τα δυο στις επόμενες εκλογές.\nΣε ότι αφορά την μηδενική βάση. Δεν το είπα εγώ, αλλά, κατά τα δικά σας λόγια, ο «λαϊκιστής» κ. Μπαμπινιώτης, που βεβαίως όπως ξέρετε δεν ανήκει στην παράταξή μας, τουλάχιστον μέχρι τώρα. Γιατί μηδενική βάση; Διότι είναι λαθεμένη η βάση του προσχεδίου που εσείς έχετε προτείνει. Δεν είναι τα επιμέρους άρθρα το πρόβλημα. Είναι η όλη φιλοσοφία του.\nΣε ότι αφορά το τι θέλετε να κάνετε με τη δημόσια παιδεία και τι θέλετε να κάνετε με την ιδιωτική παιδεία και τα μη κρατικά, το έχετε αποδείξει. Δεν αρκούν πια οι προγραμματικές δηλώσεις και οι διακηρύξεις κ. Καραμανλή. Δεν αρκεί να επικαλείστε το παρελθόν. Έχετε παρόν. Μέλλον μπορεί να μην έχετε, αλλά παρόν σίγουρα έχετε.\nΤι απέδειξε η πολιτική σας στον δημόσιο τομέα; Έλεγχος ασφυκτικός, συγκεντρωτικός. Και το προσχέδιο; Ακόμη μεγαλύτερος έλεγχος, ακόμη πιο ασφυκτικός έλεγχος και υποχρηματοδότηση μαζί. Ξέρετε τι σημαίνει αυτό; Απαξίωση του δημοσίου συστήματος, αδυναμία να αντιμετωπίσει τις προκλήσεις, αδυναμία να εξελιχθεί.\nΠροχθές ήμουν σε ένα δημοτικό σχολείο στο Πέραμα. Σταμάτησαν τα Ολοήμερα Σχολεία, με διαμαρτυρίες από τους γονείς. Η διευθύντρια, 32 χρόνια στην εκπαίδευση, μου λέει, είναι η χειρότερη χρονιά οικονομικώς, στα 32 μου χρόνια στο σχολείο. Δεν έχουν φέρει τα λεφτά για την θέρμανση, δεν έχουν τους απαραίτητους δασκάλους κ.ο.κ.\nΠηγαίνετε να δείτε τα σχολεία, πηγαίνετε να δείτε ότι έχετε καταργήσει το Ολοήμερο Σχολείο, το οποίο ήταν ουσιαστικό βοήθημα για την ελληνική οικογένεια και το παιδί.\nΑπό την άλλη, απελευθέρωση και ασυδοσία στον ιδιωτικό τομέα. Έτσι θέλετε να εφαρμόσετε το άρθρο 16.\nΣε ότι αφορά δε τον λαϊκισμό, φοβάμαι κ. Καραμανλή, ότι εδώ αποδεικνύετε τη δημαγωγική ευκολία «να λέτε άλλα και να κάνετε άλλα». Να λέτε άλλα χτες κι άλλα σήμερα με τον ίδιο στόμφο και με τον ίδιο δημαγωγικό τρόπο.\nΜιλάτε για τα προβλήματα του Ελληνικού κράτους. Εσείς τι είπατε στους 250.000 συμβασιούχους προεκλογικά; Μετά κρυφτήκατε πίσω από τη Δικαιοσύνη, όταν ο ίδιος ο Νομικός Σύμβουλος του κράτους ήταν που ζήτησε να απορριφθεί η αίτηση θεραπείας για το θέμα αυτό, από τους συμβασιούχους.\nΕνώ παράλληλα, μιλώντας για τις αδυναμίες του ελληνικού κράτους, εσείς έχετε προχωρήσει στα 2,5 χρόνια σε 126.000 νέες εγκρίσεις συμβασιούχων, με μεγάλο αριθμό εγκρίσεων τις τελευταίες εβδομάδες προ των δημοτικών εκλογών.\nΌσο για «Το όλα φταίει το ΠΑΣΟΚ», εσείς είστε πια κοντά 3 χρόνια στην κυβέρνηση κ. Καραμανλή. Δέστε, σε οποιονδήποτε τομέα θέλετε, έχει πάει πίσω η χώρα, έχετε αποτύχει οικτρά. Και γι’ αυτό, δεν φταίει το ΠΑΣΟΚ. Φταίει ο πρωθυπουργός, ο κ. Καραμανλής.\nΜιλάτε για την «απογραφή». Εσείς δεν κάνατε την μεγαλύτερη αλχημεία να αλλάξετε από τη μια μέρα στην άλλη τον τρόπο υπολογισμού των αμυντικών δαπανών και τώρα αλλάζετε ξανά τον τρόπο υπολογισμού των αμυντικών δαπανών, με αποτέλεσμα να διασυρθεί η εικόνα της χώρας μας, όχι του ΠΑΣΟΚ, και να μπει σε μια κρίση η οικονομία μας. Αλλά ουσιαστικά, θέλατε να αξιοποιήσετε αυτή τη λογική της «απογραφής», για να στερήσετε εισοδήματα σε ανθρώπους που το έχουν ανάγκη και να δώσετε σε εκείνους που δεν τα έχουν ανάγκη, στους ισχυρότερους.\nΕγώ πηγαίνω στα σχολεία. Ξέρετε πόσα λίγα παίρνει ο εκπαιδευτικός; Μπορείτε όμως να προσλάβετε αγροφύλακες και μπορείτε να δίνετε φοροαπαλλαγές στους πιο δυνατούς.\nΈκανα την πρότασή μου. Εμείς θέλουμε μια δίκαιη κοινωνία, που θα επικρατεί ο νόμος του δικαίου. Μια κοινωνία προοδευτική, με αναπτυξιακό προσανατολισμό, εξωστρεφή, αποκεντρωμένη, με υπηρεσίες κοντά στον πολίτη. Θέλουμε μια κοινωνία με πολίτες δυνατούς, θέλουμε και τη νέα γενιά κοντά μας και πάλι.\nΑν θέλουμε το διάλογο και αν θέτουμε εμείς το θέμα του δημοψηφίσματος, είναι διότι εμείς έχουμε εμπιστοσύνη στον ελληνικό λαό και πάνω απ’ όλα, εμπιστοσύνη και στην έννοια του δικαιώματός του να αποφασίζει δημοκρατικά και να διαμορφώνει ένα μέλλον μαζί μας.\nΓι’ αυτό θα παλέψουμε για το διάλογο. Και θα είμαστε στην επόμενη κυβέρνηση για να δημιουργήσουμε μια ουσιαστική εμβάθυνση της δημοκρατίας και μια μεγάλη αλλαγή στην παιδεία.\nΤο διακύβευμα στις επόμενες εκλογές θα είναι, εάν θέλει ο ελληνικός λαός ένα άλλο δρόμο για μια δίκαιη κοινωνία.\nΝομίζω ξέρετε, η απάντηση θα είναι, ότι ο ελληνικός λαός θα αποφασίσει για μια δίκαιη κοινωνία.\nΕυχαριστώ πάρα πολύ.”


Δεν θα αναφερθούμε στις προγραμματικές δηλώσεις της κυβέρνησης. Τέτοιες αποφάσεις μπορεί να τις πάρει ο καθένας. Πουλάω το μαγαζί για να πληρώσω το χρέη για κάνα χρόνο και βλέπουμε... (ούτως ή άλλως δικό μου είναι το μαγαζί;)...\nΑς δούμε τα τελευταία τεχνολογικά νέα:\n-"Έτσι αγοράζουν οι Έλληνες laptop. Πιο αυτάρκεις οι άνδρες, συμβουλές αναζητούν οι γυναίκες. Μια ενδιαφέρουσα έρευνα με στατιστικά στοιχεία για τον τρόπο με τον οποίο ψωνίζουν οι κάτοικοι έξι χωρών (μεταξύ των οποίων και η Ελλάδα) υλοποίησε η TNS Pentor για λογαριασμό της Toshiba." Διαβάστε περισσότερα: deasy.gr\n-Μεταφορά ηλεκτρικής ενέργειας μέσω τσιμέντου πάχους 10 cm; Ναι γίνεται! Στην Ιαπωνία κάνουν ήδη πειράματα. Λέτε τα αυτοκίνητα του μέλλοντος να είναι σαν τα συγκρουόμενα αυτοκινητάκια; engadget.com\n-Τι σκέφτονται οι άνθρωποι! Comics που μιλάνε!


Κωδικός Περιοχής 07343 / +497343 (Γερμανία)\nΚωδικός Περιοχής 07343 / +497343\nΚωδικός Περιοχής: 07343 (+497343)\nΠόλη ή Περιοχή: Buch b Illertissen\nΤο πρόθεμα 07343 είναι ο κωδικός περιοχής για το Buch b Illertissen. Και το Buch b Illertissen βρίσκεται στη Γερμανία. Αν βρίσκεστε εκτός της Γερμανία και θέλετε να καλέσετε ένα άτομο στο Buch b Illertissen, εκτός από τον κωδικό περιοχής, χρειάζεστε τον κωδικό χώρας που αντιστοιχεί στη χώρα που επιθυμείτε να καλέσετε. Ο κωδικός χώρας για τη Γερμανία είναι το +49, οπότε αν βρίσκεστε στην Ελλάδα και θέλετε να καλέσετε ένα άτομο στο Buch b Illertissen, θα πρέπει να προσθέσετε στον αριθμό τηλεφώνου του εν λόγω ατόμου το +497343 ως πρόθεμα.\nΩς εναλλακτική λύση του +497343, το οποίο πρέπει να τοποθετήσετε μπροστά από τον αριθμό τηλεφώνου ενός ατόμου που βρίσκεται στο Buch b Illertissen για να τον καλέσετε από την Ελλάδα, μπορείτε επίσης να χρησιμοποιήσετε το 00497343.


My little fairy book!!: Από όλες τις αγκαλιές, να κυνηγάς εκείνες που “κουμπώνουν”\nΑπό όλες τις αγκαλιές, να κυνηγάς εκείνες που “κουμπώνουν”\nΑν με ρωτήσεις ποια είναι η ατράνταχτη απόδειξη της ύπαρξης μαγείας στην πλάση, θα σου απαντήσω δίχως δεύτερη σκέψη.\nΘα στο φωνάξω δίχως καλά καλά να το σκεφτώ, καθώς μέσα μου τούτη η πεποίθηση είναι χωνεμένη κι αμετακίνητη.\nΩ ναι…Δεν υπάρχει τίποτα πιο μαγικό από τις αγκαλιές.\nΚαι μη βιαστείς να σκεφτείς τις γενικότητες περί ανθρώπινης επαφής.\nΌλες οι αγκαλιές είναι καλές, δε λέω.\nΑλλά σαν αυτές που “κουμπώνουν”, καμία.\nΜην απορείς. Μονάχα σκέψου.\nΣκέψου τη μοναδική στιγμή που σε αγγίζει χέρι αγαπημένο. Που μεταδίδει στο δέρμα σου με την αφή του όλη την ανατριχίλα ενός έρωτα. Συνειδητού κι απέριττου. Γι’αυτό κι απόλυτου.\nΔίχως περίσσιες κορδέλες και πολλά λόγια. Μόνο μια αγκαλιά για να καταλάβεις το λόγο που υπάρχεις.\nΓια να συνειδητοποιήσεις ότι μετά από τόσα και τόσα θαλασσοδαρμένα χρόνια, γεμάτα απογοητεύσεις, πληγές και ψεύτικα αισθήματα, βρήκες το λιμάνι σου.\nΚι είναι τόσο το λιμάνι, που σε χωράει ακριβώς.\n“Κουμπώνεις” χωρίς να αφήνεις ίχνος κενού.\nΚαμία χαραμάδα δε χωράει στο λιμάνι σου. Μόνο έρωτας και συνειδητοποίηση.\nΚαι μια γαλήνη που όμοια της δε συνάντησες ποτέ. Δε φαντάστηκες πως θα σου χαριζόταν.\nΑπλώνει τα χέρια του κι εσύ χάνεσαι μέσα. Αναπνέεις την ανάσα του, ποτίζεις από το άρωμά του, ζεσταίνεσαι από τη θέρμη του.\nΚαι μένεις εκεί. Δε σαλεύεις μήπως κι αυτή η κρυστάλλινη μοναδική στιγμή γίνει κομμάτια. Μήπως ξυπνήσεις κι αποδειχτεί πως είσαι πάλι μόνος σε ένα τεράστιο, απελπιστικά άδειο κρεβάτι.\nΠόσο μοναδική είναι η αίσθηση του να διεκδικεί μια αγκαλιά να σε κλείσει μέσα της;\nΚαι να απομένεις εκεί.\nΣώμα που ταιριάζει σε άλλο σώμα, καρδιές διπλανές κι άκρα που πλέκονται σε ένα σύμπλεγμα που δε χωράει κανέναν άλλο.\nΜόνο εσένα κι εκείνον.\nΚι ο χρόνος να κυλά κι εσύ να μην μπορείς να τον συλλάβεις. Βασανιστικά γρήγορα κυλά ο χρόνος σου μαζί του. Δε χορταίνεις.\nΚαι ξέρεις πως δεν πρόκειται να τον χορτάσεις ποτέ.\nΠάντα θα αποζητάς την αγκαλιά που μέσα της ξεχνάς τα πάντα. Την αγκαλιά που δείχνει να φτιάχτηκε ακριβώς στα μέτρα σου. Μόνο για σένα.\nΚαι λυπάσαι εκείνες τις ξοδεμένες αγκαλιές σε χέρια που δεν ήξεραν να σε κρατήσουν.\nΣε χέρια που φανερώθηκαν άλλοτε λίγα κι άλλοτε δειλά.\nΣε λάθος επιλογές που δρομολόγησε η λαχτάρα σου να βρεις τον ένα…το μοναδικό…\nΝα βρεις εκείνον που η αγκαλιά του σχεδιάστηκε για σένα και που όμοια με τη δική σου, δεν ταίριαξε πουθενά αλλού.\nΚι άργησε να έρθει. Και τα λυπάσαι τα χρόνια που έφυγαν.\nΜα ευγνωμονείς τη στιγμή που ήρθε. Και μαζί με αυτή κι όλες εκείνες που θα ακολουθήσουν.\nΜέρες, μήνες, χρόνια, ζωές…\nΠου ξέρεις πως θα σε αποζημιώσουν για όσα έχασες.\nΓια όσα πέρασες.\nΓια όσα στερήθηκες.\nΓυρνάς πλευρό κι αυτόματα νιώθεις τη ζεστασιά του να σε τυλίγει. Και μαζί με αυτή και τα χέρια του. Βυθίζει το κεφάλι του στη γωνία του λαιμού σου, σφίγγει τα χέρια του γύρω σου και πλέκει τα πόδια σου με τα δικά του.\nΚι αυτό το σύμπλεγμα, χέρια, πόδια και καρδιές, είστε εσείς. Κι άλλος κανείς.\nΑν αυτό δεν είναι ευλογία, τότε ποιο;\nΓι’αυτό σου λέω. Από όλες τις αγκαλιές, να κυνηγάς εκείνες που “κουμπώνουν”. Και να παρακαλάς να σταθείς τυχερός και να βρεις αυτή που φτιάχτηκε για σένα.\nΓιατί σαν αυτή δεν έχει…\nΑναρτήθηκε από Μάρα Μπαντουβάκη στις 09:46


«Ήθελε να με εκδικηθεί, ήθελε σαν τρελός να φύγω»\nΗ Ανθή Σαλαγκούδη μίλησε στην εκπομπή Love It μετά την αποχώρησή της από το Survivor. Η πρώην παίκτρια του ριάλιτι επιβίωσης άκουσε όσα έχει πει για εκείνη ο Περικλής Κονδυλάτος και δήλωσε σοκαρισμένη.\n«Αδικημένη αισθανόμουν από κάποιες συμπεριφορές. Με πείραζε όταν με χρησιμοποιούσαν ως παράδειγμα σε κάθε αγώνα που χάναμε, θα το ρίχνανε σε μένα, στις δικές μου ήττες. Ήθελα να φύγω με μια άλλη διάθεση, να είμαι λίγο πιο ευχάριστη με μία εικόνα και ξέρω ότι εάν χαιρετούσα θα έβγαινε συγκίνηση.\nΔεν ήθελα να καβγαδίζω μπροστά στις κάμερες, ο Περικλής δεν έδειχνε να το σέβεται. Δεν προλάβαμε να μιλήσουμε για να το λύσουμε. Εν τω μεταξύ και ο Περικλής είχε αρχίσει να κάνει παρέα και με τα υπόλοιπα παιδιά της καλύβας, που θεωρώ ότι εκμεταλλεύτηκαν τον καβγά μου με τον Περικλή για να τον πάρουν με το μέρος τους.\nΟ Τριαντάφυλλος αμέσως με ρώτησε αν καβγαδίσαμε και την άλλη στιγμή πλησίασε τον Περικλή. Είχα επενδύσει συναισθηματικά με τον Περικλή, ήταν όλο αληθινό για μένα. Δεν σκέφτηκα ποτέ δόλια και με δεύτερες σκέψεις.\nΕίμαι η πιο έξυπνη στρατηγικά παίκτρια που έχει περάσει από το Survivor… Μπράβο μου! Και δεν το είχα καταλάβει. Σοκάρομαι, θεωρώ τόσο ακραία αυτά που λέει. Έχει τεράστια πικρία που έφυγε σε εκείνη τη φάση και κατηγόρησε εμένα και γι’ αυτό τα είπε αυτά. Ήθελε να με εκδικηθεί, ήθελε σαν τρελός να φύγω.\nΚαιροσκόπος δεν έχω κατηγορηθεί ποτέ στη ζωή μου. Πρέπει να έχει πικραθεί πάρα πολύ. Σοκ! Έχω μείνει παγωτό», είπε η Ανθή Σαλαγκούδη.\nSurvivorSurvivor 3Ανθη ΣαλαγκουδηΠερικλης Κονδυλατος\nπερικλη εισαι σαν λατερνα\nΑπορώ με τις αντιδράσεις; Δεν έβλεπε τον εαυτό της ότι ειταν άχρηστη σε όλα. Όταν κέρδιζε 4 φορές η κόκκινη και ετρογιε η κυρία ήταν καλά; Έχει παραπάνω που της λέγαν να μην παίξει, και αντί να το βουλώσει τα έλεγε δτο συμβούλιο. Αυου ακουστικέ ότι η μάνα της έστειλε ςμς σε όλο το Θεσσαλονίκη, μας δουλεύουν,. Κάθε φορά που που ήταν η σειρά της, ήμουν σε κατάσταση σοκ. 😱😱😱😱😱😱\nΤί;;;; Ακόμη θα ασχολούμαστε με αυτό το ον;;;;;; Έφυγε από το survivor τελος. Διαγράψτε τη.\nΔεν εχει σημασια το κομμα η αληθεια ειναι πως η κοπελα ειναι κακια κρυα αργη σε ΟΛΑ ακομη και στην ομιλια!!!ειναι ανεραστη!!!\nΕσείς νομίζετε άλλα; Εχετε άλλη γνώμη με τους υπόλοιπους;\nκι από την ΕΡΤ... ατάλαντη-μόνο θράσος-τεμπέλα, κουτοπόνηρη και [...]!!!!!!!!


ΧΑΠ: Είμαι σε κίνδυνο; | nosokoma247\n29 Ιουλίου, 2019 comments\nΣύμφωνα με τα Κέντρα Ελέγχου και Πρόληψης Νοσημάτων, η χρόνια αποφρακτική πνευμονοπάθεια είναι η τρίτη κύρια αιτία θανάτου! Αυτή η ασθένεια σκοτώνει περίπου 3 εκατομμύρια ανθρώπους παγκοσμίως κάθε χρόνο.\nΗ ΧΑΠ αναπτύσσεται αργά και συνήθως επιδεινώνεται με την πάροδο του χρόνου. Στα πρώτα στάδια, κάποιος με ΧΑΠ δεν παρουσιάζει συμπτώματα. Η έγκαιρη πρόληψη και θεραπεία μπορεί να βοηθήσει στην πρόληψη σοβαρών πνευμονικών βλαβών, αναπνευστικών προβλημάτων, ακόμη και καρδιακής ανεπάρκειας.\nΤο πρώτο βήμα είναι να αναγνωρίσετε τους προσωπικούς σας παράγοντες κινδύνου για την ανάπτυξη αυτής της ασθένειας.\nΟ κύριος παράγοντας κινδύνου για τη ΧΑΠ είναι το κάπνισμα. Προκαλεί έως και το 90% των θανάτων από ΧΑΠ. Οι άνθρωποι που καπνίζουν είναι 13 φορές πιο πιθανό να πεθάνουν από ΧΑΠ από εκείνους που δεν κάπνισαν ποτέ.\nΗ μακροχρόνια έκθεση στον καπνό είναι επικίνδυνη. Όσο περισσότερο καπνίζετε και όσο περισσότερο εισπνέετε, τόσο μεγαλύτερος είναι ο κίνδυνος να αναπτύξετε την ασθένεια. Η έκθεση σε παθητικό κάπνισμα αυξάνει επίσης τον κίνδυνο!\nΤο κάπνισμα είναι ο κύριος παράγοντας κινδύνου για τη ΧΑΠ, αλλά δεν είναι το μόνο! Οι εσωτερικοί και εξωτερικοί ρύποι μπορούν να προκαλέσουν την ασθένεια όταν η έκθεση είναι έντονη ή παρατεταμένη. Η ρύπανση του εσωτερικού αέρα περιλαμβάνει τα σωματίδια από τον καπνό στερεού καυσίμου που χρησιμοποιείται για μαγείρεμα και θέρμανση.\nΗ έκθεση στη ρύπανση του περιβάλλοντος είναι ένας άλλος παράγοντας κινδύνου. Η ποιότητα του εσωτερικού αέρα παίζει ρόλο στην πρόοδο της ΧΑΠ στις αναπτυσσόμενες χώρες. Η αστική ατμοσφαιρική ρύπανση, όπως η κυκλοφορία και η ρύπανση που συνδέεται με την καύση, δημιουργεί μεγαλύτερο κίνδυνο για την υγεία παγκοσμίως.\nΕπαγγελματική σκόνη και χημικά\nΗ μακροχρόνια έκθεση σε βιομηχανική σκόνη, χημικά και αέρια μπορεί να ερεθίσει και να προκαλέσει φλεγμονή στους αεραγωγούς και στους πνεύμονες. Αυτό αυξάνει τον κίνδυνο ανάπτυξης ΧΑΠ. Τα άτομα που εκτίθενται σε σκόνη και χημικούς ατμούς, όπως οι ανθρακωρύχοι, οι παραγωγοί και επεξεργαστές σιτηρών και οι μεταλλουργοί, έχουν μεγαλύτερη πιθανότητα να αναπτύξουν ΧΑΠ.\nΣε σπάνιες περιπτώσεις, οι γενετικοί παράγοντες προκαλούν σε ανθρώπους που δεν έχουν καπνίσει ποτέ ή είχαν μακροχρόνια έκθεση σε σωματίδια για να αναπτύξουν ΧΑΠ. Η γενετική διαταραχή έχει ως αποτέλεσμα την έλλειψη πρωτεΐνης άλφα 1 ( α1 ) – αντιτρυψίνης (ΑΑΤ).\nΗ ΧΑΠ είναι πιο συχνή σε άτομα ηλικίας 40 ετών και άνω που έχουν ιστορικό καπνίσματος. Η συχνότητα εμφάνισης αυξάνεται με την ηλικία. Δεν υπάρχει τίποτα που μπορείτε να κάνετε για την ηλικία σας, αλλά μπορείτε να λάβετε μέτρα για να παραμείνετε υγιείς.\nΣυζητήστε με το γιατρό σας σχετικά με τη ΧΑΠ, εάν είστε άνω των 45 ετών, έχετε μέλη της οικογένειας που πάσχουν από τη νόσο ή είστε παρών ή πρώην καπνιστής. Η έγκαιρη ανίχνευση της ΧΑΠ είναι το κλειδί για την επιτυχή θεραπεία. Η διακοπή του καπνίσματος το συντομότερο δυνατόν είναι επίσης απαραίτητη!\nΔιατροφικές διαταραχές στους εφήβους\nΤι είναι η εξάρθρωση; Πρώτες Βοήθειες\n2ο Πανελλήνιο Συνέδριο Ιατρικής Εκπαίδευσης


Κοπή πίτας των Τρικαλινών Αστυνομικών – ΤΡΙΚΚΗPress – Τα νέα των Τρικάλων\nΚοπή πίτας των Τρικαλινών Αστυνομικών Reviewed by Momizat on Φεβ 12 . Την Πρωτοχρονιάτικη πίτα τους έκοψαν το βράδυ της Παρασκευής τα μέλη του Επιτελείου της Αστυνομικής Διεύθυνσης Τρικάλων. Την πίτα ευλόγησε ο Μητροπολίτης Τρίκκη Την Πρωτοχρονιάτικη πίτα τους έκοψαν το βράδυ της Παρασκευής τα μέλη του Επιτελείου της Αστυνομικής Διεύθυνσης Τρικάλων. Την πίτα ευλόγησε ο Μητροπολίτης Τρίκκη Rating: 0\nΚοπή πίτας των Τρικαλινών Αστυνομικών\nΤην Πρωτοχρονιάτικη πίτα τους έκοψαν το βράδυ της Παρασκευής τα μέλη του Επιτελείου της Αστυνομικής Διεύθυνσης Τρικάλων.\nΤην πίτα ευλόγησε ο Μητροπολίτης Τρίκκης & Σταγών κ. Χρυσόστομος, ο οποίος ευχαρίστησε την Α.Δ. Τρικάλων για τη σημαντική της βοήθεια στην τοπική κοινωνία.\nΕυχές έδωσαν ο Αστυνομικός Διευθυντής Αθανάσιος Γραβάνης και ο Υποδιευθυντής Γεώργιος Σπηλιόπουλος, ενώ παρέστη σύσσωμη η τοπική ηγεσία των αστυνομικών υπαλλήλων, ο πρόεδρος Γιάννης Αναγνώστου, ο γενικός γραμματέας και ιστορικός πρόεδρος Αχιλλέας Γρηγορίου, ο εκπρόσωπος στην Πανελλήνια Ομοσπονδία Αστυνομικών Λάμπρος Μητσικός κ.α..


Βιώσιμη ανάπτυξη: Η περιφέρεια του Ευρώ | Moneyreview.gr\nΑπόψεις Δευτέρα 22/11/2021, 00:02 ΧΡΗΣΤΟΣ ΙΩΑΝΝΟΥ\n22 Νοεμβρίου, 2021 Δε 22/11/2021, 00:02\nΜια χώρα της περιφέρειας, με την οικονομική και κοινωνική έννοια, μπορεί να αλλάξει τη θέση της, με άλματα ανάπτυξης και ανταγωνιστικό παραγωγικό μετασχηματισμό. Υπάρχουν και ευρωπαϊκά παραδείγματα.\nΜε την γεωγραφική έννοια δεν μπορεί – όταν μάλιστα όπως συμβαίνει με τη χώρα μας, είναι στα σύνορα της Ευρώπης. Τα οποία είναι στο ελληνικό αρχιπέλαγος, το Αιγαίο με τα νησιά του. Είμαστε στα σύνορα της Ευρώπης, και μπορεί βεβαίως να είμαστε – και είμαστε- γέφυρα συνεργασίας με την Ασία, την Μέση Ανατολή, την Αφρική.\nΗ καινοτομία και η έρευνα είναι βασικοί μοχλοί για την επιτάχυνση της πράσινης και ψηφιακής μετάβασης, διασφαλίζοντας μια δίκαιη, βιώσιμη και ανταγωνιστική οικονομία και την ενίσχυση της τεχνολογικής αυτονομίας της Ευρώπης και της Ελλάδας. Κατά παράδοξο τρόπο, η Έρευνα και η Καινοτομία δεν προσδιορίστηκαν ως θέματα προτεραιότητας αυτής της Διάσκεψης.\nΗ γεωγραφική θέση της Ελλάδας στα σύνορα της Ευρώπης, καθιστά ιδιαίτερο το ενδιαφέρον μας για τη αναγκαία συζήτηση στην Ε.Ε. ώστε να διασφαλίσουμε την αποτροπή της «διαρροής άνθρακα». Την εφαρμογή μηχανισμού συνοριακής προσαρμογής άνθρακα, σε συνδυασμό με μέτρα για την ανταγωνιστικότητα των εξαγωγών των ευρωπαϊκών επιχειρήσεων. Ιδίως για όσο διάστημα δεν εφαρμόζονται ανάλογα συστήματα τιμολόγησης άνθρακα στις υπόλοιπες χώρες εκτός Ευρώπης υπάρχει ο κίνδυνος «διαρροής άνθρακα», δηλαδή μεταφορά υψηλής «ανθρακικής» έντασης δραστηριοτήτων σε χώρες εκτός ΕΕ που δεν έχουν τις ίδιες δεσμεύσεις.\nΜια εξέλιξη που όχι μόνο θα στοίχιζε θέσεις εργασίας, επενδύσεις και εξαγωγές, αλλά επιπλέον θα έχει και αρνητικό περιβαλλοντικό αντίκτυπο. Κι αυτό είναι και θέμα οικονομικής δημοκρατίας και δημοκρατίας σήμερα στην Ε.Ε., για τους πολίτες και τις επιχειρήσεις.\nΤην επόμενη εβδομάδα ακολουθεί το 3ο και τελευταίο μέρος του άρθρου. Διαβάστε εδώ το 1ο μέρος.\nΕ.Ε.- Οικονομία Ανάπτυξη Ανταγωνιστικότητα Επιχειρήσεις Καινοτομία


Ρέθυμνο: Ποιος έφτιαξε αυτό το πανέμορφο καμπαναριό στο Νεύς Αμάρι;\nΣε απόσταση περίπου 30 μέτρων από το ναό της Παναγίας και του Σωτήρος στο Νευς Αμάρι είναι κτισμένο, πάνω σε βράχο, ένα εντυπωσιακό πυργόμορφο κωδωνοστάσιο και είναι το πρώτο πράγμα που βλέπει κανείς επισκεπτόμενος τον οικισμό.\nΗ βόρεια και δυτική πλευρά του πατούν κατευθείαν στο βράχο ενώ η νότια και ανατολική σε τεχνητό πλάτωμα. Το κατώτερο τμήμα επιστέφει λαξευτό γείσο, με έντονη προεξοχή.\nΠηγή: e- stories kritis\nΑρχαιολογικό Δελτίον 55 (2000)


Πρώτη Δημοσίευση:\tΔευτέρα, 02. 12. 2019 - 13:09\nΟ δείκτης που μετρά την παραγωγή σημείωσε άνοδο στις 47,4 από τις 46,6 μονάδες\nΗ μεταποιητική δραστηριότητα στην ευρωζώνη συρρικνώθηκε για 10ο συνεχόμενο μήνα το Νοέμβριο, αν και οι πληγείσες βιομηχανίες της ευρωζώνης ίσως να έχουν ανακάμψει, καθώς οι forward looking δείκτες φαίνεται να έχουν φύγει από το ναδίρ.\nΟ μεταποιητικός ΡΜΙ στην ευρωζώνη διαμορφώνεται χαμηλότερα των 50 μονάδων από το Φεβρουάριο, αλλά το επίπεδο του 46,9 στο οποίο διαμορφώθηκε ήταν υψηλότερο από το 45,9 του Οκτωβρίου και το 46,6 που ήταν η αρχική εκτίμηση.\nΟ δείκτης που μετρά την παραγωγή, ο οποίος τροφοδοτεί και τον σύνθετο ΡΜΙ ο οποίος θα ανακοινωθεί την Τετάρτη, σημείωσε άνοδο στις 47,4 από τις 46,6 μονάδες.\n"Αν και πάλι σηματοδοτεί έναν ισχυρό ρυθμό πτώσης, ο μεταποιητικός ΡΜΙ παρόλα αυτά φέρνει κάποια ενθαρρυντικά σημάδια τα οποία θα τροφοδοτήσουν τη σπέκουλα ότι τα χειρότερα τελείωσαν για τις εταιρείες της ευρωζώνης", ανέφερε ο επικεφαλής οικονομολόγος της Markit, Chris Williamson.\nΟι νέες παραγγελίες, η απασχόληση, οι πρώτες ύλες και το ανεκτέλεστο υπόλοιπο των εργασιών, μειώθηκαν με μικρότερο ρυθμό, ενώ η αισιοδοξία κατέγραψε την μεγαλύτερη μηνιαία άνοδο εδώ και έξι χρόνια.\nΟ μελλοντικός δείκτης παραγωγής, σημείωσε άλμα στις 55,3 από τις 51,9 μονάδες.\nΠερισσότερα σε αυτή την κατηγορία: « Ανέβασε ταχύτητα η ελληνική μεταποίηση τον Νοέμβριο Υπ. Εργασίας: Στα 1.166 ευρώ ο μέσος μισθός »


15.01.2021- Το πρωϊνό σημειωματάριο του μικρομέτοχου - Mikrometoxos.gr\nΟ κόσμος οδεύει προς μια «καταστροφική» υπερθέρμανση του πλανήτη τον 21ο αιώνα, μετά από θερμοκρασίες ρεκόρ που καταγράφηκαν το 2020, παρόμοιου επιπέδου με το 2016, προειδοποίησε ο ΟΗΕ καλώντας να…\nΑντιδρούν στην Πανεπιστημιακή Αστυνομία όσοι θέλουν την ανομία στα Πανεπιστήμια.\nΟσοι θέλουν τις σχολές κομματικά τσιφλίκια και τους καθηγητές και φοιτητές τρομαγμένους και σε ομηρεία.\nΕπιτέλους, η νομιμότητα πρέπει να εφαρμοστεί.\nΑπέλαση τώρα! Όταν φωνάζουμε οτι είναι κ..παιδα μας αγνοείτε. Και φροντίστε να μην τους κουνησετε το μαντίλι οπως συνηθιζετε στο αεροδρόμιο.\nΚαμία σημασία δεν έχει, αν οι δυο αλήτες που έδειραν άγρια τον σταθμάρχη στο μετρό στην Ομόνοια, είναι Αλγερινοί ή Έλληνες. Η αλητεία είναι αλητεία. Και πρέπει να τιμωρηθεί, όπως ακριβώς της αξίζει. «Τυφλά» και δίκαια.\nΔημοσιεύστε τις μάπες των αλητών που λύντσαραν τον σταθμάρχη του Μετρό.Να δουν οι πολίτες τις μούρες τους, να αναγνωριστούν κα;ι συλληφθούν.Πρέπει να αλλάξουν πολλά, θεσμικά και πρακτικά.Πήξανε στα δικαιώματα και στην επιείκεια οι κακοποιοί και υποφέρουν οι έντιμοι πολίτες\nΔηλαδή θέλετε ο δηλωμένος αριθμός των φοιτητών κάθε τμήματος να αντιστοιχεί στον αριθμό των φοιτητών που όντως σπουδάζουν; Δεν σας νοιάζει που ο αριθμός αυτός επηρεάζει προσλήψεις και χρηματοδότηση; Τόσο φασίστες είστε;\nΦοιτητής ετών 45…ρε τι ζούμε στο μπανανισταν...μπορει και να έχει δωμάτιο σε φοιτητική εστία και να δικαιούται δωρεάν σίτιση και πάσο…. Το χειροτερο; ΔΕΝ διαγράφεται με την “μεταρρύθμιση” της #Κεραμεως …\nΤο σύνολο του πολιτικού συστήματος στην Ελλάδα, από το Ελσίνκι και μετά, πιστεύει ότι πρέπει να έχουμε μια Τουρκία πιο κοντά στην Ευρώπη και όχι μια Τουρκία εκτός ελέγχου. Δεν ζητούμε την τιμωρία της Τουρκίας αλλά την αλλαγή της πολιτικής της.\nΜάθαμε αν κάποιος από τους υπουργούς που δέχτηκαν τα δώρα της #folli_follie κατά το διάστημα που η εταιρεία ελεγχόταν για χρηματιστηριακές άπατες, ένιωσε θιγμένος και προσέφυγε στη δικαιοσύνη για «συκοφαντίες»; Γιατί δεν ακούστηκε κιχ.\nΠάντως, μην ανησυχείτε. Τα παιδιά του Αλέξη, πηγαίνουν σε κολέγιο που φυλάσσεται από ιδιωτική αστυνομία.\nΕλπίζω κύριoι δικαστές oι Αλγερινοί μπαχαλάκηδες που σακάτεψαν στο ξύλο τον σταθμάρχη να μην δουν το φως της ελευθερίας μέχρι την ημέρα της διοικητικής απέλασής τους,το ιστορικό κέντρο έχει τεράστιο προβλημα με πολλούς νεαρούς, παράνομους αλλοδαπούς άνδρες , ας μπει φρένο λοιπόν!\nΣτα παν/μια ΗΠΑ και Καναδά η ιδιωτική αστυνομία είναι υπαρκτή και σχεδόν αόρατη. Κανένας δεν την προσέχει, κανένας δεν ενοχλείται, διότι τα παιδιά εκεί έχουν αυτή την … κακή συνήθεια να θέλουν να σπουδάσουν.\nΤο έσπασαν το αλητόμετρο τα κ@θίκια. Σιχάματα της κοινωνίας.\nΑπό τότε το είχε αυτό το γκροτέσκ, θεατράλε στυλ: υπογράφω με το αίμα μου! Στέγνωσε μάλλον η Mont Blanc, αυτή με το πλατινένιο σφυροδρέπανο. Καρακιτσαριό, λούμπεν βαρυγδουπιά, ό,τι κάνει και τώρα. Με μία διαφορά: το "Μπράβο Ρούλα" ήταν απείρως σοβαρότερο από τη σημερινή Βουλή. pic.twitter.com/r2jExYny5p\n— Θάνος Τζήμερος (@ThanosTzimeros) January 14, 2021\nΗ αλήθεια είναι ότι η ποιότητα και η ποικιλία του φαγητού στην Ελλάδα είναι εξαιρετική ,& κάποια στιγμή πρέπει να ξεκολλήσουμε και επικοινωνιακά από το σουβλάκι, τον γύρο, το τζατζίκι και τον μουσακά. Η γαστρονομία στην Ελλάδα είναι πολύ περισσότερα από αυτό το παρωχημένο μοντέλο\nΌλοι οι καθηγητές που αντιδρούν στην Πανεπιστημιακή Αστυνομία πρέπει να απολυθούν κλωτσηδόν.\n58 χρονών Ολυμπιονίκης, χωρίς κανένα απολύτως υποκείμενο νόσημα Μέχρι πριν 5 μήνες έπαιρνε μέρος σε αγώνες κάνοντας πρωταθλητισμό Έδωσε 2 μήνες μάχη στο Νοσοκομείο με τον Κορωνοϊό, και τελικά δυστυχώς την έχασε Πείτε μας τώρα πόσο πολύ σας λείπει η βόλτα και η καφετέρια\nNYT [email protected]\nThe ability of a handful of people to control our public discourse has never been more obvious. Listen to @kevinroose ‘s narrated story here and on @audmapp\nThe ability of a handful of people to control our public discourse has never been more obvious. nytimes.com\nΒγήκαν οι ‘’φοιτητες’’ να διαδηλώσουν για τις αλλαγές στα πανεπιστημιακά ιδρύματα ! Αρκετά κρατήσατε τα πανεπιστήμια σε αυτο το χαλι , οι αλλαγές θα γίνουν που να χτυπιέστε\nΠαπαναστάσης: To ΚΚΕ με θέση ευθύνης καταψηφίζει την προμήθεια 18 μαχητικών αεροσκαφών Rafale Μιλάμε για τρομερή ευθύνη! Χειρότερη κι απ το “θα το ρισκάρουμε” Και φαντάσου! Ηταν αξιωματικός του ΕΣ αυτός…\nΦλωρίδης: Αυτοί που χτύπησαν τον σταθμάρχη θα πάνε για σωματικες βλάβες, θα φάνε 3 χρόνια με αναστολή κ θα αφεθούν ελεύθεροι. Το ποινικό δίκαιο της χώρας είναι σαθρό. Αν η Ελληνική κοινωνία θέλει να αντιμετωπίσει την βια πρέπει να αλλάξει ο ΠΚ, αλλά υπάρχουν οι δικαιωματιστές\nΗ επέλαση του χιονιά, δηλαδή χιόνισε στη Φλώρινα Ιανουάριο μήνα, ΠΟΙΟΣ ΝΑ ΤΟ ΠΕΡΙΜΕΝΕ;\nΚΟΙΝΩΝΙΑΟ «Λέανδρος» βάζει τη χώρα στην κατάψυξηΚρύο, χιόνια και πολύ χαμηλές θερμοκρασίες στις περισσότερες περιοχές της Ελλάδας φέρνει η επέλαση του «Λέανδρου» 14.01.2021 – 23:35\nΚΟΣΜΟΣΚορωνοϊός : «Κλειδώνει» ξανά η υφήλιος – Σε 50 χώρες οι νέες μεταλλάξειςΗ αναζωπύρωση του ιού ξεκίνησε από την Βρετανία αλλά αυτή τη στιγμή έχει επηρεάσει την στρατηγική δεκάδων χωρών σχετικά με την αναχαίτιση της πανδημίας 14.01.2021 – 23:19\nΦοβάμαι ότι κάποιοι δεν έχουν καταλάβει πώς λειτουργεί η κοινωνία γενικά και η κοινωνική διαμαρτυρία ειδικά. Αναφέρομαι στο πώς αντιμετωπίζονται οι καταλήψεις στα σχολεία και τα πανεπιστήμια. Και πιο συγκεκριμένα στην αντίληψη που λέει ότι τέτοια φαινόμενα συνεχίζονται, επειδή δεν υπάρχει πολιτική βούληση να αντιμετωπιστούν όσο αποφασιστικά χρειάζονται.\nΔηλαδή να κατασταλούν, για να λέμε τα πράγματα με το όνομά τους. Είναι, όμως, τόσο απλά τα πράγματα;Δηλαδή, όλες τις φορές που για παράδειγμα τα περισσότερα σχολεία της χώρας βρέθηκαν κατειλημμένα, από το 1990-1991 έως και σχετικά πρόσφατα η αιτία ήταν ότι απέναντί τους δεν υπήρξε «πυγμή»;\nΉ μήπως η αλήθεια είναι ότι όταν έχεις μεγάλα κινήματα διαμαρτυρίας, η αντιμετώπιση μόνο πολιτική μπορεί να είναι. Το ίδιο ισχύει και για τα πανεπιστήμια. Η ιστορία δείχνει ότι όταν γίνονται καταλήψεις, σε πολλές σχολές ταυτόχρονα, που συνδυάζονται με μεγάλες διαδηλώσεις, αυτό που συμβαίνει είναι ένα κίνημα. Είναι το αντίστοιχο με μια μεγάλη απεργία σε κάποιο κλάδο.\nΥπάρχουν προβλήματα συχνά με συμπεριφορές που παρουσιάζονται ως «κινηματικές», ενώ στην πραγματικότητα είναι τραμπούκικες και προβοκατόρικες; Σίγουρα και είναι ένα πρόβλημα που πρέπει να αντιμετωπιστεί. Χρειάζεται να εξασφαλιστεί ότι μέσα στα πανεπιστήμια θα μπορούν οι άνθρωποι να κάνουν τη δουλειά τους και ότι θα υπάρχει ένα κλίμα συζήτησης; Δεν υπάρχει αμφιβολία.\nΥπάρχει ανάγκη αυτό που συνήθως αποκαλούμε πανεπιστημιακή κοινότητα να συνεννοηθεί μεταξύ της ώστε να μπορεί να αντιμετωπίζει προβλήματα και να μπορεί να υπερασπίζεται το δημόσιο πανεπιστήμιο; Ναι και επείγει. Όμως, όλα αυτά δεν σημαίνουν ότι δεν θα υπάρχουν κινήματα στα πανεπιστήμια. Ότι δεν θα γίνονται συνελεύσεις των φοιτητών.\nΌτι κάποιες φορές θα γίνονται και καταλήψεις όταν τα προβλήματα είναι μεγάλα ή έντονη η αντίδραση σε κάποια μέτρα. Ιδίως σε μια εποχή που οι νέοι αγωνιούν για ένα μέλλον επισφάλειας. Θα υπάρχουν και άλλες μορφές διαμαρτυρίας προς τις πανεπιστημιακές αρχές.\nΚαι σε όλα αυτά η απάντηση δεν μπορεί να είναι η αστυνομία, η απαγόρευση, οι ποινές. Για τον ίδιο λόγο που δεν μπορούμε να πούμε ότι «δεν χρειάζονται πια απεργίες», παρότι οι απεργίες δημιουργούν προβλήματα. Για τον ίδιο λόγο που δεν μπορούμε να απαγορεύσουμε τις διαδηλώσεις, παρότι έτσι δεν θα έκλειναν ποτέ οι δρόμοι.\nΗ αντίληψη ότι αυτό που λείπει είναι η «τάξη» δεν είναι ο καλύτερος οδηγός για την αντιμετώπιση χώρων όπως η παιδεία. Διάλογος χρειάζεται και προσπάθεια να αντιμετωπιστούν τα μεγάλα προβλήματα.


Σοκολατένια cupcakes με κεράσια και βούτυρο από ταχίνι - Freshbakery.gr\nΣοκολατένια cupcakes με κεράσια και βούτυρο από ταχίνι\nAuthorFresh Bakery TeamCategoryΑρτοποιήματα, Γλυκά\nαπό τον JOY KIRKLAND, (Ζαχαροπλάστης)\nΤα αγαπημένα cupcakes που έχουν γίνει συνώνυμο της απόλαυσης σε μια συνταγή που θα λατρέψουν όλοι.\n240 g αλεύρι για όλες τις χρήσεις\n1.25 g αλάτι\n115 g βούτυρο γάλακτος (ή 120 ml γάλα με 3 ml ξύδι)\n5 g μαγειρική σόδα\n4 g βανίλια\n225 g βούτυρο\n30 g σκόνη κακάο\n240 ml νερό που βράζει\nΥΛΙΚΑ ΓΙΑ ΒΟΥΤΥΡΟ ΑΠΟ ΤΑΧΙΝΙ\n250 ml ανάλατο βούτυρο σε θερμοκρασία δωματίου\n500 ml ζάχαρη σε σκόνη\n7 ml εκχύλισμα βανίλιας\n1 ml φρεσκοτριμμένο μοσχοκάρυδο\nΕΚΤΕΛΕΣΗ ΓΙΑ ΤΑ CUPCAKES\nΠροθερμαίνουμε το φούρνο στους 180°C και στρώνουμε χαρτί στα φορμάκια των muffin. Ανακατεύουμε το αλεύρι, τη ζάχαρη και το αλάτι και τα αφήνουμε στην άκρη. Σε ένα ξεχωριστό δοχείο, αναμειγνύουμε τα αυγά, το βούτυρο γάλακτος, τη μαγειρική σόδα και τη βανίλια. Τα ανακατεύουμε μέχρι να ομογενοποιηθούν και τα αφήνουμε στην άκρη.\nΣε ένα κατσαρολάκι λιώνουμε το βούτυρο σε μέτρια φωτιά. Προσθέτουμε τη σκόνη κακάο και ανακατεύουμε μέχρι να ομογενοποιηθούν. Προσθέτουμε το νερό που βράζει αφήνοντας το μείγμα να κοχλάσει για μερικά δευτερόπλεπτα και μετά σβήνουμε τη φωτιά. Ρίχνουμε το σοκολατένιο μείγμα πάνω από το μείγμα με το αλεύρι.\nΑνακατεύουμε μερικές φορές για να κρυώσει η σοκολάτα, ρίχνουμε το βούτυρο γάλακτος από πάνω και ανακατεύουμε μέχρι για να ομογενοποιηθούν. Τοποθετούμε 3 από τα κεράσια στον πάτο του κάθε cup, πριν προσθέσουμε 56 γρ. βούτυρο. Ψήνουμε για 20 λεπτά.\nΕΚΤΕΛΕΣΗ ΓΙΑ ΤΟ ΒΟΥΤΥΡΟ ΑΠΟ ΤΑΧΙΝΙ\nΧτυπάμε το ταχίνι με το βούτυρο μέχρι να ομογενοποιηθεί το μείγμα. Προσθέτουμε λίγο-λίγο τη ζάχαρη, τη βανίλια και το αλάτι. Γαρνίρουμε τα cupcakes με φρεσκοτριμμένο μοσχοκάρυδο.


Φτιάξε την ευκολότερη τούρτα φράουλα βήμα-βήμα - Χρυσές Συνταγές\nΦτιάξε την ευκολότερη τούρτα φράουλα βήμα-βήμα\nΗ Συνταγή ειναι από το κανάλι Sotiria amor\n-300gr μπισκότα digestive\n-330ml κρέμα γάλακτος 35% λιπαρά\n-100gr σταγόνες σοκολάτας με γεύση φράουλα\n-200gr σοκολάτα κουβερτούρα 54% κακάο για το στόλισμα\n-150gr φρέσκες φράουλες\n-2 σοκολάτες με γεύση φράουλα\nΞεκινάμε τη συνταγή μας φτιάχνοντας τη βάση. Παίρνουμε τα μπισκότα και τα βάζουμε στο μίξερ, ανακατεύουμε έως ότου θρυμματιστούν καλά και κατόπιν προσθέτουμε στο μίξερ το λιωμένο βούτυρο. Ανακατεύουμε και πάλι ώστε το βούτυρο να πάει παντού. Η βάση είναι έτοιμη.\nΣε μία φόρμα 26 εκατοστών αδειάζουμε το περιεχόμενο του μίξερ και με ένα κουτάλι ή ένα ποτήρι πατάμε τα μπισκότα ώστε να απλωθούν ομοιόμορφα σε όλη τη φόρμα. Βάζουμε τώρα τη φόρμα στη συντήρηση έως ότου φτιάξουμε την πρώτη κρέμα.\nΑπό τα 330 γραμμάρια κρέμας γάλακτος, χρησιμοποιούμε τα 230 γρ. για τη σαντιγύ και τα υπόλοιπα 100 για να διαλύσουμε τη σοκολάτα.\nΒάζουμε σε μία κατσαρόλα τα 100 γραμμάρια κρέμας και τη ζεσταίνουμε.\nΧτυπάμε με το μίξερ σε ένα μπώλ τα 230 γραμμάρια της κρέμας ώστε να φτιάξουμε τη σαντιγύ και τη βάζουμε στο ψυγείο.\nΑφού η κρέμα γάλακτος των 100 γραμμαρίων έχει ζεσταθεί στην κατσαρόλα, βάζουμε σε ένα μικρό μπωλ τα κουφέτα της φράουλας, και ρίχνουμε την ζεστή κρέμα. Μετράμε μέχρι το 20 και ύστερα αρχίζουμε να ανακατεύουμε τα κουφέτα με ένα κουτάλι έως ότου λιώσουν και έρθουν σε θερμοκρασία δωματίου.\nΠαίρνουμε το μπώλ με τη σαντιγύ και ρίχνουμε το μίγμα της κρέμας με τη λιωμένη σοκολάτα, ανακατεύοντας με το μίξερ έως ότου έχουμε ένα ομοιόμορφο μίγμα.\nΒγάζουμε τη φόρμα με τη βάση από το ψυγείο και απλώνουμε τη κρέμα που έχουμε φτιάξει σε όλη την επιφάνεια της φόρμας και την ξαναβάζουμε στο ψυγείο και πάμε να φτιάξουμε την γκανάζ σοκολάτας.\nΣε ένα μπώλ σπάζουμε σε μικρά κομμάτια την σοκολάτα κουβερτούρα. Ζεσταίνουμε σε ένα κατσαρολάκι τα υπόλοιπα 200 γραμμάρια κρέμας γάλακτος και αφού το ζεστάνουμε ρίχνουμε την κουβερτούρα. Μετράμε μέχρι το 20 και αρχίζουμε να ανακατεύουμε με την μαρίζ έως ότου λιώσει η κουβερτούρα και έρθει οπωσδήποτε σε θερμοκρασία δωματίου.\nΒγάζουμε τη φόρμα με τη βάση από το ψυγείο και αδειάζουμε το μπώλ με την λιωμένη κουβερτούρα ομοιόμορφα σε όλη την επιφάνεια και ξαναβάζουμε τη φόρμα στο ψυγείο για τουλάχιστον 2 ώρες ώστε να παγώσει καλά.\nΜετά από 2 περίπου ώρες βγάζουμε τη φόρμα από το ψυγείο και με ένα μαχαίρι ξεκολάμε τη βάση της τούρτας από την άκρη της φόρμας, ανοίγουμε την φόρμα και απομακρύνουμε τη στεφάνη της.\nΣπάζουμε τη σοκολάτα με γεύση φράουλας σε μικρά κομμάτια και την βάζουμε γύρω γύρω από την τούρτα πιέζοντας τα. Απλώνουμε στην τούρτα κομμάτια φράουλας και η συνταγή μας είναι έτοιμη.


Auroville: Η μοναδική πόλη – πρότυπο χωρίς πολιτική, θρησκεία και χρήματα – Cosmopoliti.com – Χριστίνα Πολίτη\nΗ μοναδική αυτή πόλη, προστατεύεται από την UNESCO η οποία πιέζει τις καταστάσεις ώστε το παράδειγμα της «Auroville» να μεταδοθεί σε όλον τον κόσμο, κι έτσι να πάρει η πλειονότητα των ανθρώπων μια γεύση για το πώς μπορεί να είναι η ζωή για τις μελλοντικές γενιές. Χρηματοδοτείται κυρίως από δωρεές και από εξαγωγές που πραγματοποιούν οι κάτοικοι ανά καιρούς. Η χρηματοδότηση που λαμβάνει από το κράτος είναι 200.000 δολάρια τον μήνα. Τα τελευταία χρόνια, πάντως, παρατηρούνται μεγάλες ελλείψεις τροφίμων και προϊόντων. Το σύστημα πληρωμής εντός της κοινότητας υπήρξε πάντοτε ένα πρόβλημα. Στις αρχές οι πληρωμές γίνονταν μέσω λαχνού. Ο καθένας μπορούσε να αγοράσει συγκεκριμένο αριθμό αγαθών. Άλλες φορές έπρεπε να προσφέρουν κάτι ή να ανταποδώσουν με εργασία. Σήμερα έχουν καταφύγει σε άλλο τρόπο.\nΟ κάθε κάτοικος δίνει 30 δολάρια τον μήνα, με τα οποία μπορεί να αγοράσει όσα προϊόντα επιθυμεί χωρίς να ξέρει την τιμή του καθενός. Το 40% του πληθυσμού είναι Ινδοί και οι υπόλοιποι προέρχονται κυρίως από ευρωπαϊκές χώρες Εάν αγοράσει πολλά και η τιμή των προϊόντων ξεπεράσει τα 30 δολάρια τότε ενημερώνεται και δεν μπορεί να αγοράσει άλλα. Με αυτόν τον τρόπο τους αποθαρρύνουν από το να αγοράζουν ό,τι θέλουν και όσο θέλουν. Μακροχρόνιο πρόβλημα είναι και η οργάνωση. Παραμένει άγνωστο ποιος διαχειρίζεται τα χρήματα που καταλήγουν στην κοινότητα για την επισκευή υποδομών και την παροχή νερού και ρεύματος. Η κυβέρνηση της χώρας έχει αναθέσει ειδικό γραμματέα αλλά δεν είναι εκείνος αρμόδιος. Για τα θέματα νομοθεσίας, οι κάτοικοι οργανώνουν συμβούλια ώστε να εκφράσουν την γνώμη τους αλλά λόγω του μεγάλου πληθυσμού είναι δύσκολο να καταλήξουν κάπου. Στην κοινότητα ζουν περίπου 2500 άνθρωποι από πολλά κράτη. Το 40% είναι Ινδοί και οι υπόλοιποι προέρχονται κυρίως από ευρωπαϊκές χώρες όπως Γαλλία, Γερμανία, Ιταλία και Ολλανδία. Μέχρι το 2016 δεν ζούσε στην κοινότητα κάποιος Έλληνας. Τουρίστες μπορούν να επισκεφτούν τον χώρο και να διαμείνουν στους ξενώνες επί πληρωμή.\nTags: Auroville: Η μοναδική πόλη – πρότυπο χωρίς πολιτικήθρησκεία και χρήματα


Home/Άρθρα/Άρον άρον σύμβαση Κουρουμπλή με τις ιδιωτικές κλινικές λίγο πριν την κάλπη!\nΛαυρέντης Νεκτάριος28 Αυγούστου 2015 03:20\nΣε εξόφθαλμες προεκλογικές ρυθμίσεις προχωρά τα τελευταία 24ωρα ο απερχόμενος υπουργός Υγείας Παναγιώτης Κουρουμπλής.\nΤι κι αν εδώ και καιρό οι εκπρόσωποι των ιδιωτικών κλινικών διαμαρτύρονταν για τις συμβάσεις με τον ΕΟΠΥΥ που έληγαν. Τι κι αν οι ασθενείς δεν μπορούσαν να εξυπηρετηθούν.\nΟ Παναγιώτης Κουρουμπλής εξόφθαλμα, περίμενε όπως φαίνεται να προκηρυχθούν οι εκλογές για να ανακοινώσει νέες συμβάσεις με τις ιδιωτικές κλινικές στις οποίες θα μπορούν να εξυπηρετηθούν οι ασφαλισμένοι του ΕΟΠΥΥ κάνοντας χρήση ακόμη και των Μονάδων Εντατικής Θεραπείας χωρίς επιπλέον χρέωση όπως και των υπηρεσιών ακτινοθεραπείας.\nΕιδικότερα όπως ανακοίνωσε ο απερχόμενος υπουργός Υγείας λίγο πριν ορκιστεί η νέα υπηρεσιακή κυβέρνηση: «Ύστερα από πολύμηνες διαπραγματεύσεις του Υπουργού Υγείας κ. Παναγιώτη Κουρουμπλή και της διοίκησης του ΕΟΠΥΥ με εκπροσώπους των Ιδιωτικών Κλινικών συμφωνήθηκε και υπεγράφη νέο σχέδιο σύμβασης με το οποίο για πρώτη φορά δημιουργείται ένα λειτουργικό και επωφελές πλαίσιο για τους ασφαλισμένους συμπολίτες μας».\nΣυγκεκριμένα με τη σύμβαση:\n1. διασφαλίζεται ένας εξαιρετικά σημαντικός αριθμός κλινών ΜΕΘ, 120 περίπου κατ΄ ελάχιστο, για τις ανάγκες του Εθνικού Συστήματος Υγείας και οι οποίες εντάσσονται στο Σύστημα Διαχείρισης Αναγκών Διαθέσιμων Κλινών ΜΕΘ-ΜΕΝΝ μέσω ΕΚΑΒ. Οι ασθενείς που θα νοσηλεύονται στις ως άνω ΜΕΘ δεν θα επιβαρύνονται με παραπάνω χρεώσεις.


Αρμάνι Μιλάνο: Απέκτησε τον Μος - Onsports.gr\nOnsports Team\t29 Ιουλίου 2013, 14:25\nΑρμάνι Μιλάνο: Απέκτησε τον Μος\nΤον Ντέιβιντ Μος, ο οποίος ήταν στο μεταγραφικό στόχαστρο του Ολυμπιακού, συμφώνησε κι ανακοινώθηκε επίσημα από την Αρμάνι Μιλάνο το μεσημέρι της Δευτέρας (29/07).\nΈνας ακόμα μεταγραφικός στόχος των «ερυθρόλευκων» για την αντικατάσταση του Κώστα Παπανικολάου κατέληξε μακριά από τον Πειραιά. Ο λόγος για τον Ντέιβιντ Μος που συμφώνησε κι ανακοινώθηκε επίσημα από την Αρμάνι Μιλάνο τη Δευτέρα (29/07), υπογράφοντας διετές συμβόλαιο συνεργασίας με τους Ιταλούς.\nΟ Μος ακολούθησε στο Μιλάνο και τον προπονητή που είχε την περασμένη σεζόν στη Σιένα, με την οποία κατέκτησαν το πρωτάθλημα, και σε 49 αγώνες στο πρωτάθλημα της προηγούμενης χρονιάς είχε κατά μέσο όρο 11,5 πόντους, 4,1 ριμπάουντ και 1,6 ασίστ και αντίστοιχα στην Ευρωλίγκα είχε 9,8 πόντους, 4 ριμπάουντ και 1,5 ασίστ.\n«Ο Μος είναι ένας παίκτης με συγκεκριμένες ικανότητες που του δίνουν τη δυνατότητα να είναι ένας από τους καλύτερους αμυντικούς παίκτες στο πρωτάθλημα. Είναι εξαιρετικός παίκτης, γεμάτος ενέργεια. Θα είναι κλειδί για την περιφέρειά μας», είπε μετά την επίτευξη της συμφωνίας ο Λούκα Μπάνκι, προπονητής της Μιλάνο.\n22 λεπτά πριν ΔΟΕ: Η συνεδρίαση του εκτελεστικού συμβουλίου στην Αθήνα με το βλέμμα στραμμένο στο Πεκίνο 2022\n52 λεπτά πριν Αρναούτογλου: Έρχεται νέα αλλαγή του καιρού - Πόσο κινδυνεύουμε από ένα φαινόμενο «Λα Νίνια»


Με Εxalco ο φετινός ημιμαραθώνιος\nΗ ΓΝΩΣΤΗ ΒΙΟΜΗΧΑΝΙΑ ΑΛΟΥΜΙΝΙΟΥ ΘΑ ΕΙΝΑΙ ΜΕΓΑΣ ΧΟΡΗΓΟΣ ΤΟΥ ΑΓΩΝΑ\n• Η διεξαγωγή του αγώνα έχει προγραμματιστεί για τις 10 Δεκεμβρίου • Προστίθεται και νέα διαδρομή 5 χλμ.\nΔημοσίευση: 14 Νοε 2017 19:18\nΣημαντικές αλλαγές αναμένονται στο φετινό ημιμαραθώνιο Τυρνάβου-Λάρισας που έχει προγραμματισθεί για τις 12 Δεκεμβρίου.\nΜε στόχο την ουσιαστική αναβάθμιση του θεσμού η Δημοτική Αρχή Λάρισας προχώρησε σε συμφωνία με τη γνωστή βιομηχανία αλουμινίου «Exalco», η οποία θα είναι ο μέγας χορηγός του αγώνα. Για μία ακόμα φορά η «Exalco» αποδεικνύει έμπρακτα την ευαισθητοποίησή της στον αθλητισμό, στηρίζοντας ένα ακόμα μεγάλο αθλητικό γεγονός και μία σημαντική εκδήλωση-θεσμό του δρομικού κινήματος στη Λάρισα.\nΠαράλληλα και για πρώτη φορά φέτος, ο ημιμαραθώνιος θα έχει μία ακόμα διαδρομή, των 5 χλμ., ενώ την όλη εκδήλωση θα πλαισιώσει η φιλαρμονική του Δήμου δίνοντας μία εορταστική νότα.\nΌπως επισήμανε στην «Ε» ο εντεταλμένος δημοτικός σύμβουλος Πρόνοιας και Κοινωνικής Πολιτικής του Δήμου Λαρισαίων, Μιχάλης Αναστασίου (φωτ.) «φέτος κάνουμε μία προσπάθεια να αναβαθμίσουμε τον θεσμό βάζοντας και το αγώνισμα των πέντε χιλιομέτρων, ούτως ώστε να λάβουν μέρος και ερασιτέχνες δρομείς μικροί και μεγάλοι, σε πιο χαλαρούς ρυθμούς, με την παρέα τους ή με την οικογένειά τους σε μια πολύ όμορφη διαδρομή.\nΜέγας χορηγός της διοργάνωσης θα είναι η βιομηχανία αλουμινίου Exalco.\nΤην όλη εκδήλωση θα εμπλουτίσει με ηχοχρώματα η φιλαρμονική του Δήμου Λάρισας. Οι εγγραφές θα είναι διαθέσιμες σε λίγες μέρες στην ιστοσελίδα του Δήμου εντελώς δωρεάν. Επίσης εντελώς δωρεάν θα πάρουν όλοι οι συμμετέχοντες αναμνηστικά μπλουζάκια και μετάλλια» κατέληξε ο κ. Αναστασίου.


Αρχιδιαιτητής Σέριε Α: «Σύντομα δημόσια οι διάλογοι διαιτητή με VAR» – FANTOMAS.GR\nΑρχιδιαιτητής Σέριε Α: «Σύντομα δημόσια οι διάλογοι διαιτητή με VAR»\nΠοιοι είναι οι Έλληνες μάνατζερ των Funds που κινούν €850 δισ.\nΗ Μπαρτσελόνα «σκόρπισε» και τη Βιλερμπάν, «άλμα» τετράδας για τη Ζενίτ\nΟυκρανία: Ζελένσκι και Μπάιντεν συζήτησαν για την κρίση με τη Ρωσία\nΒΟΜΒΑ! Η Αττική Οδός εκθέτει την κυβέρνηση – Ευθύνες σε Τροχαία και Πολιτική Προστασία για τον εγκλωβισμό χιλιάδων ανθρώπων\nΟ Πέντρο Μαρτίνς επέκτεινε το συμβόλαιό του με τον Ολυμπιακό για δύο χρόνια\nΝίκος Ανδρουλάκης για πρόταση μομφής: Δεν στηρίζουμε την κυβέρνηση, «όχι» σε μικροκομματικά παιχνίδια του Τσίπρα\nΈως 31 Ιανουαρίου αιτήσεις σεισμοπαθών για στεγαστική συνδρομή – Επιπλέον 1,8 εκατ. ευρώ\nΝίκος Ανδρουλάκης: Ψηφίζω την πρόταση μομφής κατά της κυβέρνησης\nΠαρέμβαση Εισαγγελέα για τις διακοπές ρεύματος: Πολίτες ετοιμάζουν ομαδικές αγωγές κατά του ΔΕΔΔΗΕ – Σωρεία εντολών στα δικηγορικά γραφεία – BINTEO\nΙστορική πρόκληση στα σκαριά για την ιταλική –και όχι μόνο– διαιτησία.\n«Οι διάλογοι μεταξύ του VAR και του διαιτητή θα λαμβάνουν χώρα σύντομα δημόσια», είπε ο επικεφαλής διαιτησίας σε Σέριε A και B, Τζιανλούκα Ρόκι, μιλώντας στη Gazzetta dello Sport.\nΤο πρώτο βήμα έγινε χθες (15/12), με αφορμή τον αγώνα Βερόνα – Έμπολι, όπου ομάδα δημοσιογράφων μπόρεσε να ακούσει τις συνομιλίες μεταξύ Ντιονίζι (διαιτητής) και Ιράτι (VAR).\n«Προσπαθούμε να δημιουργήσουμε για τους διαιτητές μια διαφορετική εικόνα, γιατί μερικές φορές αμφισβητούνται για πτυχές που μας θυμώνουν. Θα προσπαθήσουμε στο μέλλον να ακουστούν δημόσια οι διάλογοί μας, γιατί δεν έχουμε τίποτα να κρύψουμε. Προσπαθούμε να προετοιμάσουμε τους διαιτητές ώστε να έχουν μια «αναλώσιμη» επικοινωνία, συγχωρέστε τον όρο», συνέχισε ο Ρόκι.\n«Είμαστε ικανοποιημένοι με το πώς ανταποκρίνονται οι νέοι που απασχολούμε, θέλω να ευχαριστήσω τους διεθνείς που μας βοηθούν, μερικές φορές κάνοντας ένα βήμα πίσω για να διαιτητεύσουν πολύ νέοι.\nΩστόσο, υπάρχει πολλή δουλειά να γίνει, είμαστε στην αρχή της πορείας, οπότε ας πούμε ότι είμαστε συγκρατημένα ικανοποιημένοι από αυτή την πρώτη φάση του πρωταθλήματος», καταλήγει μιλώντας για τη σημερινή κατάσταση στην ιταλική διαιτησία.


Όροι & Προϋποθέσεις - Χώρος - Μοντέρνα έπιπλα υψηλής ποιότητας στη Σύρο\nκαι προϋποθέσεις χρήσης ιστοτόπου.\nΤο κατάστημα «ΧΩΡΟΣ έπιπλα» δεσμεύεται να προστατεύει την ιδιωτικότητά σας. Κάθε επισκέπτης μπορεί να περιηγηθεί στο ηλεκτρονικό μας κατάστημα διατηρώντας την ανωνυμία του. Προσωπικά στοιχεία ζητούνται μόνο στην περίπτωση ζήτησης προσφοράς. Στη σελίδα «Πολιτική Απορρήτου» περιγράφεται ποιες πληροφορίες συλλέγουμε όταν επισκέπτεστε το e-xoros.gr και πως τις χρησιμοποιούμε. Τα προσωπικά στοιχεία που συλλέγονται μέσω της ιστοσελίδας διατηρούνται εμπιστευτικά και χρησιμοποιούνται αποκλειστικά για εσωτερικές διαδικασίες της επιχείρησής μας. Δεν μοιραζόμαστε τα προσωπικά σας δεδομένα με τρίτους.\nΜια απαραίτητη προϋπόθεση κατά τη διαδικασία ζήτησης προσφοράς, είναι η από μέρους σας κοινοποίηση ορισμένων από τα προσωπικά σας δεδομένα. Κατά τη διαδικασία θα σας ζητήσουμε το όνομα και το επώνυμό σας, τον αριθμό τηλεφώνου σας (ή άλλους αριθμούς τηλεφώνου που επιθυμείτε για να σας εξυπηρετήσουμε με τον καλύτερο τρόπο), την διεύθυνση ηλεκτρονικού ταχυδρομείου κ.λπ. Η εταιρεία, ακολουθώντας ανεπιφύλακτα τους όρους της προστασίας Προσωπικών Δεδομένων σύμφωνα με τους σχετικούς νόμους και τις διεθνείς συμβάσεις, δεν πρόκειται να προβεί σε παράνομη και χωρίς τη δική σας έγκριση χρήση των προσωπικών σας πληροφοριών.\nΤο e-xoros.gr σε καμία περίπτωση δεν αποκαλύπτει, δημοσιεύει, πωλεί ή ανταλλάσσει τις προσωπικές πληροφορίες και τα δεδομένα που χρησιμοποιείτε κατά τη διαδικασία ζήτησης προσφοράς. Κατ ‘εξαίρεση, μπορούμε να ανακτήσουμε τα προσωπικά σας δεδομένα από την εταιρεία, τηρώντας πάντοτε τη διαδικασία που προβλέπεται από τη νομοθεσία, όταν αυτό απαιτείται από τις αρμόδιες αρχές. Περισσότερες πληροφορίες στη σελίδα «Πολιτική Απορρήτου».\nΤο κατάστημα ΧΩΡΟΣ Έπιπλα δέχεται επιστροφές σε περίπτωση παράδοσης ελαττωματικού προϊόντος όπου δεν είναι υπαιτιότητα του πελάτη και εντός 14 ημερών από την ημερομηνία αγοράς. Τα προϊόντα που θέλετε να επιστρέψετε θα πρέπει να είναι σε άριστη κατάσταση, με κλειστή συσκευασία, μαζί με όλα τα μέρη και τα εξαρτήματα από τα οποία αποτελείται.\nΤο e-xoros.gr έχει το δικαίωμα να τροποποιήσει ή να ανανεώσει τους όρους χρήσης και τις προϋποθέσεις. Το e-xoros.gr αναλαμβάνει την ευθύνη να ενημερώνει αυτό το κείμενο κάθε φορά που αλλάζουν οι όροι χρήσης ή προστίθενται νέοι. Η χρήση της ιστοσελίδας e-xoros.gr συνεπάγεται την αυτόματη αποδοχή των παραπάνω όρων.